Mga tawong Banguingui - Wikipedia\nMga tawong Banguingui\n(Nakatukdo hali sa Banguingui)\nPara sa banwaan na may kaparehas na ngaran, hilingon an Banguingui, Sulu.\nARMM, Rawis nin Zamboanga\nTataramon na Banguingui, Zamboangueño Chavacano, Sebwano, Filipino, Ingles\niba pang mga tawong Sama-Bajau, iba pang mga Moro, Lumad, mga Bisaya,\niba pang mga Pilipino,\niba pang mga tawong Austronesyano\nAn mga barkong-panggera nin Garay kan mga piratang Banguingui, c. 1850\nAn Banguingui, bistado man sa Sama Banguingui o Samal Banguingui (alternatibong mga pagbaybay kaiba an Bangingi’, Bangingi, Banguingui, Balanguingui, asin Balangingi) sarong naiibang grupo nin etno-lingguwistiko na nakwarak sain man sa Mas Dakulang Kaiislahang Sulu asin sa mga kabaybayang rehiyon sa habagatan dangan sulnupan kan Rawis nin Zamboanga sa Mindanao, Filipinas. Saro sinda sa mga etniko na grupo na kadaklan na nakokolektang bisto sa mga tawong Sama-Bajau.\nOpisyalmenteng dae pigbibisto kan ley kan Filipinas man o sa kagtaraid kaining estado nin Malaya kan Sabah an Banguingui. This can be attributed to their natural ability to culturally assimilate and saindang pag-ako sa sosyudad nin Tausug man, Sama asin Yakan.[nangangaipo nin toltolan] Parte an Banguingui kan mas pinalawig na etnikong grupo nin Moro, na pang-anom na pinakadakulang etnikong grupo sa Filipinas .[nangangaipo nin toltolan]\nIgwang parehas na panurat asin mga pataram na tradisyon an Tataramon na Banguingui. An sistema nin panurat kaini minagamit nin iskriturang Jawi asin marikas na nagigin pagadan na tradisyon. Pinapasa kan kamattoahan (mga may edad o gugurang) sa kaanakan o anak baha-u (bagong henerasyon) an saindang pataram na tradisyon.\nNagtindog nin kuta (forts) an mga Banguingui sain man sa Kaiislahang Sulu. Arog man kan kapipinsanang Sama, naglalawod sinda sa manlaen-lsen na mga barko arog kan vinta, salisipan, o bangka-bangka sa bilog na rehiyon nin Sulu-Sulawesi. Sa paglangkaw kan Sultanato nin Sulu, namukna kan Banguingui, kaiba an mga tawong Iranun, an kadaklan sa mga hukbo kan Sultan, na nangiginot na mga pagrakyada sa baybayon kontra sa mga pag-aayos sa amihanang Filipinas, pati na man an mga baybayon kan haraning Borneo, Sulawesi, asin mga isla nin Maluku. Grabe man na nadamay sinda sa pirasiya asin an pangangalakal nin oripon kadtong ika-18 at ika-19 na siglo. Parating naglayag an Banguingui sa mga barkong pangggera nin garay na kabaligtadan sa lanong kan Iranun. \nMga sikat na Banguingui[baguhon | baguhon an source]\nMaas Alidji – sarong marino sa serbisyo kan Sulangna nakakua nin kasikatan sa kasagsagan kan sarong labana sa Suba' nin Bruniy.\nMaas Arolas Tulawie – sarong gobernador sa Probinsiya kan Sulu asin patriyakiya kan Ankan nin Tulawie. An saiyang ginikanan kaiba an pirang sa mga politikal na lider sa probinsya. An saindang bailiwick iyo an Banwaan kan Talipao sa subangan na rehiyon kan Isla nin Jolo.\nImam Jai Dionga – Inot na pinsan ni Maas Arolas Tulawie asin headman (i.e. kapitan nin baryo) kan Isla nin Buan sa Probinsya nin Tawi-Tawi nin haros tolong dekada. Pigrerespeto siyang marhay kan mga Tausug, Bajau asin Sama. Bigatin siyang Bise Alkalde kan Banwaan nin Balimbing (Panglima Sugala ngunyan).\nPanglima Alip - Ninuno kan Tulawies kan Sulu asin Diongas kan Tawi-Tawi, sarong pinuno kan Tongkil kan ika-19nng siglo na direktang nag-uulat sa Sultan kan Sulu.\n↑ Balangingi: A Language of the Philippines\nKinua sa "https://bcl.wikipedia.org/w/index.php?title=Mga_tawong_Banguingui&oldid=216687"\nHuring binago an pahinang ini kaitong 16 Oktubre 2021, alas 20:14.


Home / News / 2 menor de edad, dinara sa DSWD huli sa paghabon\n2 menor de edad, dinara sa DSWD huli sa paghabon\nNAGA CITY – Duwang mga menor de edad an nagboyboy kan saindang kasalan sa pulis pagkagtapos comfiscaron kan duwang miembros kan barangay tanod sa Barangay San Francisco digdi si mga bitbit nindang suboot hinabonan na gamit.\nSabi kan saro sa mga menor na ni Sonny (bakong tunay na pangaran) sa mga awtoridad, siya asin an saiyang amigo na si Tolits (bakong tunay na pangaran) naglalakaw sa may E-Mall kan makursunadahan an saindang mga bitbit na gadgets kan duwang tanod sa barangay San Francisco digdi.\nPagkatapos na kuahon an 3ng cellphone na dara ninda asin an kantidad P359, naglakaw na parayo an mga tanod.\nAlagad, an marigmat na mga mata kan mga aki nakatorohok sa lugar na dinumanan kan mga tanod, hastang naheling ninda na pigbabanga na an mga kinua sainda.\nIpinahayag ni Sonny na talagang dae siya nakareklamo kan kuahon kan mga tanod si cuarta asin mga celphone, ta sa katunayan hinabon man sana ninda ini sa mga menor de edad na taga banwaan kan Libmanan.\nMientrastanto, dae nagduwa-duwa si an mga aki na i-osip sa pulis si nangyari sainda.\nBilang resulta kan saindang sumbong, pinasadahan kan mga awtoridad an lugar na binayaan kan mga aki an duwang tanod, asin tulos na recover an mga nawawarang gamit asin cuarta.\nMayong naginibo an mga tanod sa sumbong kan mga aki, kaya itinao ninda an mga hinabonan na gamit na inagaw man ninda.\nHuli ta mga menor de edad, dae na sinda sinangatan nin reclamo. Pero, dinara si duwa sa City Social Welfare Office digdi.\nIpinahayag kan pulis na hahanapon ninda an kagsadire kan mga cellphone na taga Libmanan ta itinao kan mga aki si saindang address asin mga pangaran.\nAn duwang tanod kan San Francisco dae naman sinangatan nin reclamo.\nAn mga aki dae na sinambit an mga pangaran huli kan saindang edad.—Report ni Boyet Paderes, BICOLSTANDARD.COM\n2 menor de edad, dinara sa DSWD huli sa paghabon Reviewed by Bicol Standard on Monday, July 20, 2015 Rating: 5


SA HURING duwang kapitulo, pira daw an nabasa niato na binuhay liwat?— Lima. Pira daw an aki?— Tolo. Asin an ikaapat inapod na hoben na lalaki. Ano daw sa paghona mo an ipinaheheling kaini?—\nBueno, ipinaheheling kaiyan na namomotan nin Dios an mga aki asin hoben. Alagad dakol man na iba pa an bubuhayon nia liwat. Idto sana daw na naggibo nin marahay an bubuhayon liwat nin Dios?— Tibaad iyan an isipon niato. Pero, dakol an nungka na nakanood kan katotoohan manongod ki Jehova Dios asin sa saiyang Aki. Kaya naggibo sinda nin maraot ta sala an mga itinokdo sa sainda. Sa paghona mo daw bubuhayon liwat ni Jehova an mga tawong arog kaiyan?—\nSinasabi kan Biblia: “Magkakaigwa nin pagkabuhay liwat an mga matanos sagkod an mga bakong matanos.” (Gibo 24:15) Taano daw ta bubuhayon liwat an mga bakong matanos, o dai naggibo kan tama?— Iyan huli ta nungka sindang nagkaoportunidad na makanood manongod ki Jehova asin sa boot niang gibohon nin tawo.\nTaano ta bubuhayon liwat nin Dios an nagkapirang dai naggibo kan tama?\nSa paghona mo noarin daw bubuhayon liwat an mga tawo?— Girumdoma kaidtong magadan si Lazaro asin nanuga si Jesus sa tugang kaini na si Marta: “An saimong tugang mabangon.” Si Marta nagsimbag: “Aram ko na sia mabangon sa pagbuhay liwat sa huring aldaw.” (Juan 11:23, 24) Ano daw an boot sabihon ni Marta kan sabihon nia na si Lazaro mabangon sa “huring aldaw”?—\nYaon saen an Paraiso na sinasabi ni Jesus sa tawong ini?\nBueno, nadangog ni Marta an panuga ni Jesus: ‘An gabos na nasa mga lolobngan na girumdoman maruluwas.’ (Juan 5:28, 29) Kaya an “huring aldaw” kun buhayon na liwat an gabos na nasa girumdoman nin Dios. An huring aldaw na ini bakong 24-oras na aldaw. Iyan magigin sangribong taon an lawig. Sa aldaw na ini, sinasabi kan Biblia, ‘hohokoman nin Dios an mga tawo sa daga.’ Kaibanan sa mga hohokoman nia an mga binuhay liwat.—Gibo 17:31; 2 Pedro 3:8.\nIsip-isipa na sana kun magigin gurano kaogma an aldaw na ini! Durante kan aldaw na ini na sangribong taon an lawig, an minilyon na nagadan bubuhayon liwat. Inaapod ni Jesus na Paraiso an lugar na duman sinda maistar pagkabuhay ninda liwat. Helingon niato kun saen mamumugtak an Paraiso asin kun ano an magigin kamugtakan duman.\nMga tolong oras bago nagadan si Jesus sa hariging pasakitan, kinaolay nia manongod sa Paraiso an sarong tawo na nakapako sa saro pang harigi kataed nia. An tawong idto ginagadan huli sa mga krimen na ginibo nia. Alagad mantang pinagmamasdan si Jesus kan kriminal na ini asin nadadangog an sinasabi manongod sa Saiya, tuminubod na sia ki Jesus. Kaya sinabi kan kriminal: “Girumdoma man ako kun ika yaon na sa saimong kahadean.” Nagsimbag si Jesus: “Totoong sinasabi ko sa saimo ngonyan, Ika makakaibahan ko sa Paraiso.”—Lucas 23:42, 43.\nKun binabasa niato an manongod sa Paraiso, ano an maninigo niatong imahinaron?\nAno daw an boot sabihon ni Jesus kan ini sabihon nia? Saen daw an Paraiso?— Isip-isipa iyan. Kan primero saen daw an Paraiso?— Girumdoma, tinawan nin Dios nin paraisong iistaran digdi mismo sa daga an enot na tawo, si Adan, asin an agom nia. Idto inapod na hardin nin Eden. May mga hayop sa hardin na idto, alagad dai sinda nangangano. Asin may mga kahoy na kadakoldakol kan masisiram na bunga, saka dakulang salog. Idto magayonon na lugar na istaran!—Genesis 2:8-10.\nKaya kun nababasa niato na yaon sa Paraiso an kriminal na iyan, maninigo na imahinaron niato sa satong isip an dagang ini na ginibong sarong magayon na istaran. Si Jesus daw yaon mismo digdi sa daga sa panahon na iyan kaiba kan dating kriminal sa Paraiso?— Mayo. Aram mo daw kun taano ta mayo sia digdi?—\nIyan huli ta yaon duman si Jesus sa langit na namamahala bilang Hade sa Paraiso digdi sa daga. Kaya makakaibahan ni Jesus an tawong iyan sa sentido na bubuhayon sia liwat ni Jesus asin aasikasohon an saiyang mga pangangaipo. Alagad taano daw ta itotogot ni Jesus na mabuhay sa Paraiso an sarong dating kriminal?— Helingon niato kun puede niatong aramon an simbag dian.\nBago nakaolay ni Jesus an kriminal, aram daw kaini an mga katuyohan nin Dios?— Dai. Naggibo sia nin maraot na mga bagay ta dai nia aram an katotoohan manongod sa Dios. Sa Paraiso totokdoan sia manongod sa mga katuyohan nin Dios. Dangan magkakaoportunidad siang patunayan na talagang namomotan nia an Dios paagi sa paggibo kan Saiyang kabotan.\nAn gabos daw na bubuhayon liwat maistar sa Paraiso digdi sa daga?— Dai. Aram mo daw kun taano ta dai?— Huli ta may mga bubuhayon liwat tanganing mag-istar sa langit kaiba ni Jesus. Sinda mamamahala kaiba nia bilang mga hade sa Paraisong daga. Helingon niato kun paano niato ini naaaraman.\nKan banggi bago nagadan si Jesus, sinabihan nia an saiyang mga apostol: ‘Sa harong kan sakong Ama sa langit, kadakol kan istaran, asin ako maduman tanganing mag-andam nin lugar para sa saindo.’ Dangan pinanugaan sinda ni Jesus: “Ako madigdi liwat asin ipag-iiba ko kamo, tanganing kun saen ako duman man kamo.”—Juan 14:2, 3.\nSaen daw nagduman si Jesus pagkabuhaya sa saiya liwat?— Iyo, pabalik sa langit tanganing makaibahan kan saiyang Ama. (Juan 17:4, 5) Kaya pinanugaan ni Jesus an saiyang mga apostol asin iba pang mga parasunod na sinda bubuhayon nia liwat tanganing makaibanan nia sinda sa langit. Ano daw an gigibohon ninda duman kaiba ni Jesus?— Sinasabi kan Biblia na an mga disipulo nia na may kabtang sa “enot na pagkabuhay liwat” maistar sa langit asin mamamahala sa daga “bilang mga hade sa kaibanan nia sa laog kan sangribong taon.”—Kapahayagan 5:10; 20:6; 2 Timoteo 2:12.\nPira daw an may kabtang sa “enot na pagkabuhay liwat” asin mamamahala kaiba ni Jesus bilang mga hade?— Sinabihan ni Jesus an saiyang mga disipulo: “Dai kamo matakot, sadangoton na aripompon, huli ta an saindong Ama nag-oyon na itao sa saindo an kahadean.” (Lucas 12:32) An “sadangoton na aripompon” na ini, na bubuhayon liwat tanganing makaibanan ni Jesus sa saiyang langitnon na Kahadean, eksakto an kabilangan. Ipinaheheling kan Biblia na “sanggatos may apat na polo may apat na ribo” an bubuhayon liwat hale sa daga.—Kapahayagan 14:1, 3.\nSaen maistar an mga binuhay liwat, asin ano an gigibohon ninda?\nPira daw an mag-iistar sa Paraiso digdi sa daga?— Dai sinasabi kan Biblia. Alagad sinabihan nin Dios si Adan asin Eva mantang sinda nasa hardin nin Eden na mangaki asin panoon an daga. Totoo, iyan dai ninda nagibo. Alagad sisiertohon nin Dios na maotob an katuyohan nia na an daga mapano nin mararahay na tawo.—Genesis 1:28; Isaias 45:18; 55:11.\nIsip-isipa na sana kun gurano karahay na mabuhay sa Paraiso! An bilog na daga magigin garo parke. Iyan mapapano nin mga gamgam asin hayop saka pagagayonon nin gabos na klase nin kahoy asin burak. Mayo nin makakamate nin kolog ta sia may helang, ni may kaipuhan pa man na magadan. An gabos magigin magkakatood. Kun kita gustong mabuhay sagkod lamang sa Paraiso, ngonyan na an panahon na mag-andam para kaiyan.\nMagbasa pa manongod sa katuyohan nin Dios para sa daga, sa Talinhaga 2:21, 22; Eclesiastes 1:4; Isaias 2:4; 11:6-9; 35:5, 6; asin 65:21-24.\nI-share I-share Sairisay an Bubuhayon Liwat? Saen Sinda Maistar?\nAno an Manunudan Niyato sa Sarong Kriminal?


Aroaldaw magugutom an sektor nin transporte kun ipapadagos kan gobierno an locked down epekto kan pagkuriyat sa casong coronavirus (Covid-19) sagcod na bawalan sinda na magkayod na iyo an saindang kinabubuhay sa familia.\nSa premiro pa semang implementasyon kan locked down sa Ciudad nin Naga asin sa iba pang provincia sa Kabikolan apektado na an pagbuhay kan saindang familia orog na kun nag-aasa sana sa pagkayod.\nIni an mga pahayag ni Joel Pillogo, lider kan Condor-Piston sa Bicol alagad saindang piglinaw na dai sinda nagcocontra sa mga aksyon kan gobierno laban sa coronavirus (Covid).\nSobra na nagiging ‘over acting’ an gobierno na dapat gibohon iyo an solusyon medical bakong bawalan na maghanap buhay.\nBako lang jeepney an apektado maging an tricycle, dawa ipasunod an ‘‘social distancing’’ asin magpadagos sa pagkayod magkukunsomo nin gasolina alagad lugi an tsuper asin operator.\nIgwa man nin pangako an Department of Labor and Employment (DOLE) na matao nin cantidad cinco mil pesos alagad sagcod pa sana sa pangako, gulpi pang proceso.\nHagad kan sektor nin transporte na ipadagos an saindang pagkayod alagad kaipuhan naka face mask an pasajeros.\nAn lakdang na ini kasunod kan pagdeclara sa state of public health emergency sa nasyon ni Presidente Rodrigo Duterte mantang aroaldaw padagos na naglalangkaw an caso sa covid-19.\nSegun pa sa lider kan Condor Piston sa Bicol na iimplementar man an ‘’social distancing’’ asin ini maresulta na envez na sagcod sa veinte an pasajero sa sarong jeepney makakatukaw na sana an sagcod sa sampolong pasajeros.\nDai na sinda makakabayad kan obligasyon sa saindang operator sagcod na mapiritan na magpundo na sinda magkayod kun sa aroaldaw na pagkayod kulang an pasajeros asin mayo nang ipupuling cuarta sa familia.\nNagtutubod si Pillogo na dai man dapat ini iimplementar sa provincia mantang mayo man nin malalang caso digdi sa ‘‘deadly virus’’.\nKun igwa man patient under investigation (PUI) asin an iba igwa nang sintomas yaon naman sa mga quarantine room kan hospital.\nDapat kun igwang gigibohon na aksyon an gobierno isipon na dai man maaapektohan an kabuhayan kan nasa sektor nin transporte, sabi pa kan Condor Piston.\nMadaling magpaluwas nin direktiva alagad helingon man kan gobierno na dai man maliligis an saindang hanap buhay.\nBako lang sa mga PUJ maging sa pampasajerong bus asin van an apektado digdi kaya hagadan ninda na dai estrictohan an saindang sektor sa pagkayod aroaldaw.\nIgwa man itataong relief goods kulang man na marhay sa aroaldaw na pagbuhay mala ngani dai man gabos na familia sa barangay dai man nakakarecibe nin ayuda hali sa LGU. (dpa)


Nawara an Paraiso | Mensahe kan Biblia\nNawara an Paraiso\nInimpluwensiahan nin sarong rebeldeng anghel an enot na lalaki asin babae, si Adan asin Eva, na talikdan an pamamahala nin Dios. Bilang resulta, an kasalan asin kagadanan luminaog sa kinaban\nHALOY pa bago lalangon an mga tawo, an Dios naglalang nin dakol na dai naheheling na espiritung linalang—an mga anghel. Sa Eden, sarong rebeldeng anghel, na namidbid na Satanas na Diablo, an tusong nagmaigot na tentaran si Eva na magkakan kan bunga kan sarong kahoy na ipinagbawal nin Dios.\nPaagi sa paggamit nin sarong halas bilang instrumento sa pagtaram, ipinarisa ni Satanas na an Dios may kawiliwiling bagay na ipinapanguri sa babae asin sa agom nia. Sinabi kan anghel ki Eva na sia asin an agom nia dai magagadan kun sinda makakan kan ipinagbabawal na bunga. Sa siring, an Dios sinahotan ni Satanas nin pagputik sa Saiyang mga aking tawo. Ipinaheling kan Paradaya na an dai pagkuyog sa Dios sarong nakakaakit na paagi tanganing magkamit nin kaliwanagan asin katalingkasan. Alagad ini talagang kaputikan—sa katunayan, an enot na kaputikan na sinabi kasuarin man sa daga. An talagang kinukuestion iyo an soberaniya, o supremong pamamahala nin Dios—kun baga an Dios may deretso na mamahala asin kun baga sia namamahala sa matanos na paagi saka sa pinakaikakarahay kan mga sakop nia.\nNaniwala si Eva sa kaputikan ni Satanas. Pinonan niang mawoton an bunga, dangan talagang nagkakan sia kaiyan. Pakatapos, tinawan nia an saiyang agom, asin nagkakan man sia. Huli kaini, sinda nagin parakasala. An garo baga simpleng akto na iyan sa katunayan kapahayagan nin pagrebelde. Paagi sa tuyong dai pagkuyog sa pagboot nin Dios, tinalikdan ni Adan asin Eva an pamamahala kan Kaglalang na nagtao sa sainda kan gabos na bagay, kaiba an sangkap na buhay.\n“Lulugadon ka [kan banhi] sa payo asin lulugadon mo sia sa bool.”—Genesis 3:15\nInatubang nin Dios an mga rebelde tanganing manimbag sa saindang ginibo. Ihinula nia an pag-abot kan ipinanugang Banhi, o Paraligtas, na malaglag ki Satanas, na iyo an irinerepresentar kan halas. Si Adan asin Eva dai tolos ginadan nin Dios, na paagi kaiyan sia nagpaheling nin pagkaherak sa saindang dai pa namumundag na mga aki. An mga aking iyan magkakaigwa nin basehan para sa paglaom huling hahaleon kan Saro na isusugo nin Dios an kapahapahamak na mga epekto kan pagrebelde sa Eden. Mantang padagos na isinusurat an Biblia, luway-luway na ihinayag kun paano man nanggad maootob an katuyohan nin Dios mapadapit sa maabot na Paraligtas na ini—asin kun siisay an Sarong ini na isusugo.\nPinalayas nin Dios sa Paraiso si Adan asin Eva. Sinda kaipuhan na magpagal asin magganot tanganing makakua nin ikabubuhay sa daga sa luwas kan hardin nin Eden. Dangan, si Eva nagbados asin ipinangaki si Cain, an enot na aki ni Adan asin Eva. An mag-agom nagkaigwa nin iba pang aking lalaki asin babae, kaiba si Abel saka si Set, an apoon ni Noe.\n—Basado sa Genesis kapitulo 3 sagkod 5; Kapahayagan 12:9.\nAno an enot na kaputikan, asin siisay an nagsabi kaiyan?\nPaano nawara ni Adan asin Eva an Paraiso?\nKan atubangon nin Dios an mga rebelde tanganing manimbag sa saindang ginibo, anong basehan para sa paglaom an itinao nin Dios?\nPAGKABAKONG SANGKAP ASIN KAGADANAN\nLinalang nin Dios si Adan asin Eva na sangkap, na may oportunidad na mabuhay sagkod lamang sa Paraiso. Kan sinda magrebelde sa Dios, sinda nagkasala. Paagi kaiyan, nawara ni Adan asin Eva an pagkasangkap asin naputol an saindang relasyon sa Burabod nin buhay, si Jehova. Poon kaidto, sinda asin an gabos na bakong sangkap na tawo na naggikan sa sainda dai makakalikay sa kasalan asin sa kahurihurihi sa kagadanan.—Roma 5:12.


Magbantay—Gusto Kang Sibaon ni Satanas! (1 Pedro 5:8) | Pag-aadalan\n“Magin mapagbantay! An saindong kaiwal, an Diyablo, naglilibot siring sa nagngangarub na leon, na naghahanap nin masisiba.”—1 PED. 5:8, NW.\nPAANO IPINAHILING NI SATANAS NA SIYA . . .\n1. Ipaliwanag kun paano nagin Satanas an sarong espiritung linalang.\nKAIDTO, igwa siya nin marahay na relasyon ki Jehova. Pero, may panahon na minawot kan espiritung linalang na ini na siya an sambahon kan mga tawo. Imbes na halion an salang pagmawot, pinabayaan niya iyan sagkod na magbunga nin kasalan. (Sant. 1:14, 15) Midbid niyato siya bilang Satanas, an saro na “dai nagdanay sa katotoohan.” Nagrebelde siya ki Jehova asin nagin “an ama kan kaputikan.”—Juan 8:44, NW.\n2, 3. Mapadapit sa pinakapanginot na kaiwal ni Jehova, ano an ihinahayag kan mga terminong “Satanas,” “Diyablo,” “halas,” asin “dragon”?\n2 Puon kan magrebelde si Satanas, siya an nagin pinakapanginot na kaiwal ni Jehova, asin siguradong kaiwal man siya nin mga tawo. Mahihiling sa mga titulong itinao ki Satanas kun gurano siya karaot. An Satanas nangangahulugan na “Paratumang,” na nagpaparisang dai sinusuportaran kan maraot na espiritung ini an soberaniya nin Diyos; kundi ikinakaungis asin agresibo niyang linalabanan iyan. An pinakagusto ni Satanas iyo na matapos an pagkasoberano ni Jehova.\n3 Arog kan mababasa sa Kapahayagan 12:9, si Satanas inaapod na Diyablo, na nangangahulugan na “Parapakaraot.” Ipinapagirumdom kaini sa sato an pagpakaraot ni Satanas ki Jehova kan sabihon niyang putikon Siya. An mga tataramon na “gurang na halas” nagpapagirumdom sa kapaha-pahamak na nangyari sa Eden kan gamiton ni Satanas an sarong halas tanganing dayaon si Eva. Sa mga tataramon na “dakulang dragon,” naiisip ta man an sarong nakakatakot na higanteng hayop, na tamang-tamang paglaladawan sa grabe karingis na pagmawot ni Satanas na ulangon an katuyuhan ni Jehova asin puhuon an Saiyang banwaan.\n4 Malinaw na si Satanas an pinakadakulang huma sa satong integridad. Kaya tama sanang magsadol sa sato an Bibliya: “Papagdanayon nindo an tultol na pag-iisip, magin mapagbantay! An saindong kaiwal, an Diyablo, naglilibot siring sa nagngangarub na leon, na naghahanap nin masisiba.” (1 Ped. 5:8, NW) Huli sa patanid na iyan, pag-uulayan sa artikulong ini an tulong karakteristiko ni Satanas na magduduon kan pangangaipong magin mapagbantay laban sa daing konsiyensiyang kaiwal na ini ni Jehova asin kan Saiyang mga lingkod.\n5, 6. (a) Magtao nin mga halimbawa na nagpapahiling na “makakamhan sa kapangyarihan” an espiritung mga linalang. (b) Taano ta masasabing si Satanas may “kapangyarihan [na magpangyari] nin kagadanan”?\n5 An espiritung mga linalang na inaapod na mga anghel “makakamhan sa kapangyarihan.” (Sal. 103:20, NW) Mas madunong asin mas makusog sinda sa mga tawo. Siyempre, ginagamit kan maimbod na mga anghel an saindang kapangyarihan sa marahay na paagi. Halimbawa, sa sarong pagkakataon, ginadan nin sarong anghel ni Jehova an 185,000 na kalaban na suldados na Asiriano—sarong bagay na imposibleng magibo nin sarong tawo asin dipisil dawa para sa sarong bilog na hukbo. (2 Ha. 19:35) Sa saro pang pagkakataon, ginamit nin sarong anghel an saiyang nakakalabi sa tawong kapangyarihan asin kadunungan tanganing paluwason sa bilangguan an mga apostol ni Jesus. Dawa may mga guwardiyang nagbabantay, nagibo kan espiritung linalang na iyan na bukasan an mga pinto, paluwason an mga apostol, asin isera giraray an mga pinto!—Gui. 5:18-23.\n6 Kun ginagamit kan maimbod na espiritung mga linalang an kapangyarihan ninda sa karahayan, si Satanas ginagamit an saiyang kapangyarihan sa karatan. Asin talagang makapangyarihan asin maimpluwensiya siya! Inaapod siya kan Kasuratan bilang namamahala o ‘puon kan kinaban na ini’ asin ‘diyos kan kinaban na ini.’ (Juan 12:31; 2 Cor. 4:4) Igwa pa ngani si Satanas na Diyablo “kan kapangyarihan [na magpangyari] nin kagadanan.” (Heb. 2:14) Totoo, dai ini nangangahulugan na gabos na tawo direkta niyang ginagadan. Pero an mapanggadan na kaisipan ni Satanas luminakop na marhay sa kinaban na ini. Saka huling naniwala si Eva sa kaputikan ni Satanas asin dai nagkuyog si Adan sa Diyos, luminakop sa gabos na tawo an kasalan asin kagadanan. (Roma 5:12) Sa paaging iyan, masasabi na talagang may “kapangyarihan [na magpangyari] nin kagadanan” an Diyablo. Tama si Jesus na apudon siyang “paragadan.” (Juan 8:44) Makapangyarihan nanggad an kaiwal tang si Satanas!\n7. Paano ipinahiling kan mga demonyo na makapangyarihan sinda?\n7 Kun linalabanan ta si Satanas, nagigin kaiwal ta man pati idtong gabos na kuminampi sa saiya sa isyu nin unibersal na soberaniya. Kaiba diyan an dakulang grupo nin espiritung mga rebelde, o mga demonyo. (Kap. 12:3, 4) Pauruutrong ipinahiling kan mga demonyo an saindang kapangyarihan na nagpasakit na marhay sa mga biniktima ninda. (Mat. 8:28-32; Mar. 5:1-5) Dai nanggad pagbaliwalaon an kapangyarihan kan maraot na mga anghel na ini asin kan ‘puon nin mga demonyo.’ (Mat. 9:34) Kun mayo an tabang ni Jehova, nungka kitang manggagana laban ki Satanas.\nMARINGIS SI SATANAS\n8. (a) Ano an gustong gibuhon ni Satanas? (Hilingon an ritrato sa kapinunan kan artikulo.) (b) Sa obserbasyon mo, paano nahihiling sa kinaban na ini an pagigin maringis ni Satanas?\n8 Iinagid ni apostol Pedro si Satanas sa sarong “nagngangarub na leon.” Uyon sa sarong reperensiya, an Griegong tataramon na itrinadusir na “nagngangarub” nagpaparisa nin “pag-ungal nin sarong hayop na grabe an gutom.” Tamang-tama nanggad na paglaladawan sa pagigin maringis ni Satanas! Dawa ngani nasa kapangyarihan na ni Satanas an bilog na kinaban, gutom pa man giraray siya. (1 Juan 5:19) Para ki Satanas, an kinaban garo “pampagana” sana. Kaya nagkokonsentrar siya sa “pinakaputahe”—an linahidan na mga natatada kaiba an ‘ibang mga karnero.’ (Juan 10:16; Kap. 12:17) Desidido si Satanas na sibaon an mga lingkod ni Jehova. An sunod-sunod na mga pagpersegir niya sa mga parasunod ni Jesus puon kan inot na siglo sagkod ngunyan nagpapatunay kan saiyang pagigin maringis.\n9, 10. (a) Paano pinagmaigutan ni Satanas na ulangon an katuyuhan nin Diyos mapadapit sa nasyon nin Israel? (Magtao nin mga halimbawa.) (b) Ano an rason ni Satanas sa pagpuntirya sa suanoy na nasyon nin Israel? (c) Ano sa paghuna mo an namamatian kan Diyablo kun an saro sa mga lingkod nin Diyos ngunyan magkasala nin magabat?\n9 Sa pagmamaigot na ulangon an katuyuhan nin Diyos, ipinahiling ni Satanas an pagigin maringis niya sa saro pang paagi. An sarong gutom na marhay na leon dai nahihirak sa saiyang biktima. Dai man siya nagbabasol pagkatapos niyang gadanon iyan. Arog man kaiyan si Satanas, mayo siya nin hirak sa mga gusto niyang sibaon. Halimbawa, pag-isipan kun gurano kaparating nag-aabang si Satanas na Diyablo na mahulog an mga Israelita sa mga pagkakasala, arog kan imoralidad asin kahanaban. Pag binabasa mo an trahedyang nangyari sa imoral na si Zimri asin sa mahanab na si Gehazi, “nahihiling” mo daw an nagngangarub na leon na nag-uugmang marhay sa nasiba niya?—Bil. 25:6-8, 14, 15; 2 Ha. 5:20-27.\nNag-uugma si Satanas kun magkasala an saro sa mga lingkod ni Jehova (Hilingon an parapo 10)\n10 May importanteng rason si Satanas kaya pinuntirya niya an suanoy na Israel. Tandaan na sa nasyon na iyan magikan an Mesiyas—an mismong marunot ki Satanas asin mabindikar sa soberaniya ni Jehova. (Gen. 3:15) Habo ni Satanas na makua kan mga Israelita an pag-uyon nin Diyos, asin may karingisan niyang hininguwa na impluwensiyahan sinda na magkasala. Dai ta maiisip na namundo si Satanas kan magkasala si David nin pagsambay o na nahirak siya ki Moises kan dai ini makalaog sa Dagang Panuga. Imbes, siguradong nauugma si Satanas kun an saro sa mga lingkod nin Diyos magkasala nin magabat. Sa katunayan, tibaad kaiba an mga kapangganahan niyang iyan sa mga ginagamit niya para tuyaon si Jehova.—Tal. 27:11.\n11. Ano an posibleng gustong mangyari ni Satanas sa pagpuntirya niya ki Sara?\n11 Nangurugnang anggot si Satanas sa pamilya na paggigikanan kan Mesiyas. Halimbawa, isipon an nangyari dai nahaloy pagkatapos na sabihon ki Abraham na magigin siyang ‘dakulang nasyon.’ (Gen. 12:1-3) Kan nasa Ehipto si Abraham asin Sara, dinara ni Faraon si Sara sa saiyang harong—malinaw na tanganing magin agom niya ini. Pero, prinotektaran ni Jehova si Sara sa alanganon na kamugtakan na iyan. (Basahon an Genesis 12:14-20.) Arog man kaiyan an nangyari sa Gerar bago mamundag si Isaac. (Gen. 20:1-7) Si Satanas daw an nasa likod kan mga pangyayaring idto? Naglaom daw siya na si Sara, na binayaan an mayaman na siyudad nin Ur asin nag-istar sa mga tolda, maaakit sa maluhong mga palasyo ni Faraon asin Abimelec? Iniisip daw ni Satanas na babayaan ni Sara an saiyang agom—saka si Jehova—asin mapaagom sa iba? Dai sinasabi kan Bibliya, pero may dahilan kita na maniwalang mauugmang marhay an Diyablo kun dai magigin angay si Sara na paggikanan kan ipinanugang banhi. Dai makokonsiyensiya si Satanas kun mararaot an reputasyon nin sarong marahay na babayi saka an relasyon kaini sa agom niya asin ki Jehova. Maringis talaga si Satanas!\n12, 13. (a) Paano ipinahiling ni Satanas an pagigin maringis niya pagkamundag ni Jesus? (b) Ano sa paghuna mo an namamatian ni Satanas sa mga aking namumuot ki Jehova asin nagmamaigot na maglingkod sa Saiya ngunyan?\n12 Namundag si Jesus dakul na siglo pagkagadan ni Abraham. Dai ta maiisip si Satanas na nauugma, nawiwili, asin naguguló-gulo sa bagong mundag na aking ini, huling aram ni Satanas na ini an magigin ipinanugang Mesiyas. Iyo, si Jesus an panginot na kabtang kan banhi ni Abraham, na pag-abot nin panahon iyo an ‘malaglag sa mga gibo nin Diyablo.’ (1 Juan 3:8) Iisipon daw ni Satanas na grabe man kun pati umboy gagadanon niya? Dai. Mayong pakiaram si Satanas sa kun ano an tama o sala. Kaya, dai siya nag-alangan na gadanon dawa an aki pang si Jesus. Ano an ginibo niya?\n13 Haditon si Hading Herodes kan maghapot an mga astrologo dapit sa ‘namundag na hadi nin mga Judio.’ Desidido siyang gadanon ini. (Mat. 2:1-3, 13) Tanganing masigurado na mangyayari iyan, ipinagbuot niyang gadanon an gabos na aking lalaki na dos anyos pababa asin nakaistar sa Betlehem saka sa mga distrito kaini. (Basahon an Mateo 2:13-18.) Nakaligtas si Jesus sa teribleng paggadan na iyan, pero ano an ipinapahiling kaini manungod sa satong kaiwal na si Satanas? Malinaw na mayong halaga sa Diyablo an buhay nin tawo. Mayo nanggad siyang pagkahirak dawa sa mga aki. Si Satanas saro talagang “nagngangarub na leon.” Dai ta nanggad paglingawan kun gurano siya karingis!\n14, 15. Paano ‘binubuta ni Satanas an pag-iisip kan mga dai minatubod’?\n14 Kaipuhan ni Satanas na magin mapandaya huling iyan sana an paagi tanganing maitalikod niya an mga tawo sa mamumuton na Diyos na si Jehova. (1 Juan 4:8) Paagi kaiyan, napupugulan ni Satanas an mga tawo na magin ‘mapagrisa kan saindang espirituwal na pangangaipo.’ (Mat. 5:3, NW) ‘Binubuta kan diyos kan kinaban na ini an pag-iisip kan mga dai minatubod, tanganing dai sumirang sa sainda an ilaw kan ebanghelyo nin kamurawayan ni Cristo, na iyo an ladawan nin Diyos.’—2 Cor. 4:4.\n15 An saro sa panginot na pandadaya na ginagamit ni Satanas iyo an palsong relihiyon. Ugmahon nanggad siyang mahiling an mga tawo na pigsasamba an saindang mga apuon, mga bagay sa kapalibutan, o mga hayop—siisay man o ano man apuwera ki Jehova na “naghahagad nin eksklusibong debosyon”! (Ex. 20:5, NW) Dakul na naghuhunang sinasamba ninda an Diyos sa tamang paagi an sa katunayan nakagapos palan sa bakong totoong paniniwala asin dai kaipuhan na mga ritwal. Kahirak-hirak an kamugtakan ninda, arog kan mga tawo kaidto na sinabihan ni Jehova: ‘Taano ta pinagsasayang nindo an pirak na bakong sa tinapay, asin an saindong kapagalan na bakong sa pagkabasog? Hinanyuga ako nindo nin marhay, asin kumakan kamo kan karahayan, asin mananaguman an saimong kalag nin taba.’—Isa. 55:2.\n16, 17. (a) Taano ta sinabi ni Jesus ki Pedro: “Pumundo ka, Satanas”? (b) Paano kita puwedeng dayaon ni Satanas may koneksiyon sa pagkaapurado kan panahon?\n16 Kaya man na dayaon ni Satanas dawa an maiigot na lingkod ni Jehova. Halimbawa, isipon an nangyari kan sabihon ni Jesus sa saiyang mga disipulo na madali na siyang gadanon. Daing duda na marahay man an intensiyon ni apostol Pedro kan irinayo niya nin dikit si Jesus asin magsabi: “Mahirak ka sa sadiri mo, Kagurangan; dai lamang ini mangyayari sa saimo.” Pero marigon na sinabi ni Jesus ki Pedro: “Pumundo ka, Satanas!” (Mat. 16:22, 23, NW) Taano ta inapod ni Jesus si Pedro na “Satanas”? Huling nasasabutan ni Jesus an madali nang mangyari. Nagdadangadang na an oras na siya magagadan bilang atang na pantubos asin patunayan na sarong putikon an Diyablo. Sa kritikal na panahon na ini sa kasaysayan nin tawo, bako iyan an panahon para “mahirak” sa sadiri niya si Jesus. Siguradong mauugma si Satanas kun dai magigin mapagbantay si Jesus.\n17 Mantang paparani kita sa katapusan kan sistemang ini nin mga bagay, nabubuhay man kita sa kritikal na panahon. Gusto ni Satanas na dai kita magin mapagbantay, na “mahirak” kita sa satong sadiri paagi sa pagmamaigot na magkaigwa nin marahay na buhay sa kinaban na ini asin dai iniisip an pagkaapurado kan panahon. Dai pagtugutan na mangyari iyan sa saimo! Imbes, magdanay na ‘puka.’ (Mat. 24:42) Nungkang maniwala sa mapandayang propaganda ni Satanas na harayo pa an katapusan—o na dai iyan maabot.\n18, 19. (a) Paano puwedeng pagmaigutan ni Satanas na dayaon kita kun dapit sa iniisip ta sa satong sadiri? (b) Paano kita tinatabangan ni Jehova na magdanay na tultol an isip asin mapagbantay?\n18 Pinagmamaigutan man ni Satanas na dayaon kita sa saro pang paagi. Gusto niyang paniwalaon kita na dai kita mamumutan nin Diyos asin dai Niya mapapatawad an satong mga kasalan. Gabos iyan parte kan mapandayang propaganda ni Satanas. Kun sa bagay, siisay an talagang dai mamumutan ni Jehova? Si Satanas. Siisay an talagang dai mapapatawad? Si Satanas giraray. Pero sinisigurado sa sato kan Bibliya: ‘An Diyos bakong biko na makalingaw kan saindong gibo asin kan pagkamuot na ipinahayag nindo sa saiyang pangaran.’ (Heb. 6:10) Pinapahalagahan ni Jehova an satong mga paghihinguwa na paugmahon siya, asin bakong sayang an paglilingkod ta sa saiya. (Basahon an 1 Corinto 15:58.) Kaya dai kita magpadaya sa propaganda ni Satanas.\n19 Arog kan naaraman niyato, si Satanas makapangyarihan, maringis, asin mapandaya. Paano kita manggagana laban sa arog kaining kaiwal? Dai kita papabayaan ni Jehova. Tinutukduan kita kan saiyang Tataramon mapadapit sa mga pamamaagi ni Satanas, asin “bako kitang ignorante sa saiyang mga pakana.” (2 Cor. 2:11, NW) Kun nasasabutan ta an mga taktika ni Satanas, mas mapapagdanay tang tultol an satong isip asin mas magigin mapagbantay kita. Pero bakong igo na basta aram ta an mga pakana ni Satanas. Sinasabi kan Bibliya: ‘Tumangon nindo an Diyablo, asin siya madulag sa saindo.’ (Sant. 4:7) Tutukaron sa masunod na artikulo an tulong paagi tanganing malabanan asin madaog ta si Satanas.


Pandemya, pagláom | Magbikol Kita\nMonday, May 23, 2022, 3:29am\nPublished on Sunday, August 09, 2020, 3:48pm\nPaglaog kan Agosto, naglaog man sa labing syen-mil an kaso nin CoViD19 na nailista sa bilog na nasyon. Sa perspektiba kan ordinaryong namamanwaan na nagpupurbar pangatamanan an saiyang sadiri asin pamilya sa paagi kan paghanaw nin kamot, paggamit nin mask, asin pag-utob sa physical distancing, bakong magayon sa pagmati na sa tahaw kan paghinguwang magsunod sa mga regulasyon, garo mayong epekto an indibidwal na paghiro sa kadakulaan kan problemang dapat solusyunan. Mapagal an mga adaptasyon asin akomodasyon na ginigibo para maglikay, pero mas mapagal pag-atid-atidon an pabugsok na dalan na linalakdangan. Alagad, gamit an lente kan sikolohiya, pwedeng magkaigwa nin bagong perspektibo sa mga pinag-aagihan asin maghurup-hurop sa mga bagong kahaputan sa tahaw kan pandemya.\nSa saiyang librong The Psychology of Pandemics, naghiras si Steven Taylor (2019) nin mga anekdota gikan sa mga nakaaging pandemya tanganing tukaron an mga katakod na konseptong sikolohikal. Mantang binabasa ko an haralipot na mga istorya, naisip ko na sa tahaw kan ipinagkaiba kan sosyudad kaidto saka ngunyan, may mga aspekto kan pagdanas sa pandemya an nagdanay.\nInot, dai nagbabago an sikolohikal na reaksyon kan kadaklan. Yaon an takot, hadit, kawaran nin tiwala, na dara kan kawaran nin kasiguraduhan asin pagbaba kan kakayahan na kontrolon an sitwasyon. Sa sarong banda, an takot o hadit pwedeng motibasyon para mag-ingat. Alagad, kun sobra, nagkakawsa nin pagkaparalisa asin kawaran nin kakayahan na gibuhon an mga esensyal na aktibidad sa arualdaw. Sa ibang sitwasyon pa, pwedeng magdulot nin mas malalang kundisyon sikolohikal. An kawaran nin tiwala man, pwedeng magtulod na dai magpasipara. Alagad, kun sobra, pwedeng magkawsa nin negatibong epekto sa relasyon sa kapwa.\nIkaduwa, dai nagbago an epekto kan pandemya sa mga imprastrakturang pansosyudad. Nagbababa an kakayahan kan mga sistemang pan-edukasyon, pansalud, asin pan-ekonomiya na mantiniron an saindang integridad tanganing suportahan an pangangaipo kan banwaan. Sa tahaw kan pandemya, normal na maapektuhan an mga proseso kan mga insitusyon na ini. Alagad, yaon man giraray an linalaúman na magpadagos sinda sa pagtao nin serbisyo sa mga namamanwaan.\nIkatulo, yaon an pagkawara kan kakayahan kan mga pamilya na sustiniron an pan-arualdaw na pangangaipo dara kan epekto kan pandemya sa hanapbuhay. Puon kaidto sagkod ngunyan, an inot na tinatamaan kan negatibong epekto kan pandemya iyo an mga tawong nasa pagtios. Importante ini ta an pinansyal na sitwasyon pwedeng makaapekto sa kakayahan na mag-utob sa mga protective measures urog na kun an mga ini nangangaipo nin kwarta—arog na saná kan pagbakal nin disinfectant asin face mask—o nakakaulang sa pag-access sa mas basic na pangangaipo—arog kan pagtinir sa harong sa tahaw kan pangangaipong magtrabaho tanganing may pambakal kakanon.\nDakol pagkakapareho an ekspiryensya ta sa CoViD19 ngunyan sa nangyari sa mga tawo kaidto. An hapot: kun arog palan kaini, na sa kasaysayan kan kinaban dakol na an inagihan na pandemya, tano ta garo dai pa kita nanggad handa? Halawig an diskusyon sa hapot na ini pero ang gusto kong pag-isipan ta ngunyan iyo an konsepto kan hope o pagláom—ta sa kadakol na pwede tang kuanan kusog, saro ini sa pwede tang pangaputan.\nMay iba-ibang teorya manungnod sa hope, pero sunô ko an konsepto ni C. R. Snyder (1994) sa saiyang librong The Psychology of Hope. Sa halipot na tataramon, an hope para kay Snyder iyo an kumbinasyon kan willpower (agency)/kusog nin pagsarig asin waypower (pathway)/kusog-isip na planuhon an dalan pasiring sa sarong katuyuhan. Sa mga pag-adal nadiskubre na halangkaw an lebel kan pagláom kan mga taong makusog an pagsarig na an sarong masakit o kumplikadong sitwasyon temporaryo saná. Makusog an saindang pagmawot na pakarhayon an sitwasyon. Halangkaw man an paglaom kan mga tawong may dedikasyon na pag-isipan an mga istratehiya na pwedeng gibuhon tanganing mapakarhay an sitwasyon. Sa tahaw kan mga ini, yaon an paghuna na an mga taong naglaláom may malinaw na imahen kun ano an puturong linalauman ninda.\nSa tahaw kan pandemyang ini, naglaláom kita gabos na magkakaigwa nin medikal na solusyon an health crisis na ini. Naglaláom kita na makakabalik kita sa mga dating aktibidad na nakakarahay satuya asin naglaláom man na bayaanan na an mga gawi-gawi na dai nakakatabang.\nDahil aram ta na an pandemya may epekto sa sikolohiya kan tao, naglaláom kita na dapat may mga programa sa baskog-isip na nakaantabay para sa mga tawo sa komunidad, na significanteng parte kan mga serbisyong pansalúd. Dahil aram ta na an pandemya may epekto sa relasyon ta sa iba, naglaláom kita na parte kan mga kampanya sa tahaw kan pandemya iyo an pagpakusog sa espiritu nin komunidad asin pagtinarabangtabangan—an pagbalangibog sa mensahe na, sa mga arog kaining panahon, an pag-utob sa mga protective measures bako sanáng responsibilidad sa sadiri kundi responsibilidad ta sa iba.\nDahil aram ta na an pandemya pwedeng makaapekto sa mga imprastrakturang pansosyudad, naglaláom kita sa responsabilidad kan mga institusyon na panginutan an mga programang makakatabang para makabalik sa normal an paghiro kan mga tao sa komunidad. Naglalaom kita sa obligasyon ninda na magsirbing marhay na pangarugan asin episyenteng tagatao nin impormasyon sa mga tao. Asin naglaláom kita na sinda magmamaigot na mag-andam para sa mga maaarabot na aldaw.\nDahil aram ta na an mga dai inaasahan na pangyayari pwedeng makaapekto sa mga proseso kan satuyang pamilya lalo na sa aspektong sosyoekonomiko, naglaláom kita na magtarabangtabang sa pagpreparar kan satuyang sadiri sa mga susunod na agyat na pwede tang atubangon. Naglaláom man kita sa padagos na pag-adbokasiya para magin patas an mga polisiya asin programa sa satuyang nasyon na makakapagpataas sa kakayahan kan mga pamilyang nasa pagtios na pauswagon man an saindang mga sadiri.\nSa ekolohikal na paghiling, importanteng manudan ta na an satuyang naiisip asin namamatian bilang indibidwal dai pwedeng isuhay sa kabilugan kan eksperiyensa sa satuyang pamilya asin banwaan. Kun kaya, an kapangganahan sa pandemya dai pwedeng iasa saná sa indibidwal na espwerso kan mga namamanwaan kundi sa sistematiko asin sararong paghiro kan kagabsan.\nSa ngaran nin pagláom, sana mapagtarabangan tang pakusugon an satuyang pagsarig, pagmawot, asin plano sa pagbilog nin sarong komunidad na igwa nin mapag-ataman asin enabling na kapalibutan kun sain madali asin posible sa gabos an pag-iwas sa impeksyon asin pagpapakusog kan salúd.


Istorya nin Buhay: Pakatagal sa Ibong nin Pagbalo | Si Pavel Sivulsky\nAndam Ka Daw na Mapasensiyang Maghalat?\n“An Katuninungan nin Diyos . . . Nakakalabi sa Gabos na Pakasabot”\nISTORYA NIN BUHAY Nagbubunga nin mga Bendisyon an Pakatagal sa Ibong nin Pagbalo\nKun Paano Niyato Huhubaon Asin Dai na Babalikan an Lumang Personalidad\nKun Paano Niyato Isusulot Asin Mapapagdanay an Bagong Personalidad\nHALI SA SAMONG ARCHIVE “Nuarin an Sunod Tang Asembleya?”\nAn Torrengbantayan—Pag-aadalan na Edisyon | Agosto 2017\nBASAHON SA Afrikaans Albanian Aleman Amharic Amis Arabic Armenian Aymara Azerbaijani Azerbaijani (Cyrillic) Bashkir Bassa (Cameroon) Bengali Bicol Boulou Bulgarian Cakchiquel (Western) Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chiyao Chol Chuvash Cibemba Cinyanja Croatian Czech Dangme Danish Douala Dutch Edo Efik Español Estonian Ewe Fijian Finnish Fon Ga Garifuna Georgian Griego Guarani Gujarati Gun Haitian Creole Hapon Hausa Hebreo Herero Hiligaynon Hindi Hiri Motu Hungarian Ibanag Icelandic Igbo Iloko Indonesian Ingles Isoko Italiano Jula Kabiye Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Koreano Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Luganda Lunda Luo Luvale Macedonian Malagasy Malay Malayalam Mam Mambwe-Lungu Marathi Maya Mazatec (Huautla) Mbunda Mingrelian Mixe Mongolian Moore Motu Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nigerian Pidgin Norwegian Nzema Okpe Oromo Ossetian Otetela Pangasinan Papiamento (Curaçao) Persian Pidgin (Cameroon) Polish Portuguese Pranses Punjabi Quechua (Ancash) Quechua (Bolivia) Romanian Ruso Samoan Sango Sepedi Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovenian Solomon Islands Pidgin Sranantongo Swahili Swahili (Congo) Swati Swedish Tagalog Tajiki Tamil Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Venda Vietnamese Waray-Waray Wolaita Xhosa Yoruba Zande Zapotec (Isthmus) Zulu\nNagbubunga nin mga Bendisyon an Pakatagal sa Ibong nin Pagbalo\nIsinaysay ni Pavel Sivulsky\n“MARAUTON kang ama,” an sabi kan anggot na opisyal kan KGB. * “Pinabayaan mo an bados mong agom saka an aki mong babayi. Siisay an mapakakan saka maataman sainda? Talikdan mo an mga ginigibo nindo tapos magpuli ka na!” Nagsimbag ako: “Dai ko pinabayaan an pamilya ko. Inaresto nindo ako! Tapos para lang sa ano?” Ini an buwelta kan opisyal: “An pagigin Saksi an pinakamagabat na krimen.”\nNangyari iyan kan 1959 sa sarong presuhan sa siyudad nin Irkutsk sa Russia. Iiistorya ko sa saindo kun taano ta andam kami kan sakong agom na si Maria na “magsakit . . . alang-alang sa katanusan” asin kun paano kami binendisyunan huli sa pagdadanay ming maimbod.—1 Ped. 3:13, 14.\nNamundag ako sa Ukraine kan 1933 sa baryo nin Zolotniki. Kan 1937, nagbisita samo haling Pransia an sakuyang tiya saka an agom niya na parehong Saksi, asin tinawan ninda kami kan librong Government saka Deliverance, na ipinublikar kan Watch Tower Society. Kan mabasa kan sakuyang ama an mga librong idto, napukaw an pagtubod niya sa Diyos. Makamumundo ta kan 1939 nagkahilang siya nin grabe pero bago siya nagadan, sinabi niya ki Nanay: “Ini an katotoohan. Itukdo mo ini sa mga aki.”\nSIBERIA—SARONG BAGONG TERITORYO\nKan Abril 1951, pinunan kan gobyerno an pagpapaapon sa mga Saksi hali sa sulnupan na USSR pasiring sa Siberia. Kaiba kami ni Nanay saka kan mas hoben kong tugang na si Grigory sa mga pinahali sa Sulnupan na Ukraine. Pakatapos nin labing 6,000 kilometros na pagbiyahe sakay nin tren nakaabot kami sa siyudad nin Tulun sa Siberia. Duwang semana pagkatapos, nag-abot man an mas matua ming tugang na lalaki na si Bogdan sa sarong kampo sa karaning siyudad na Angarsk. Nasentensiyahan siya nin 25 taon nin puwersahan na pagtrabaho nin magabat.\nNaghulit kami ni Nanay saka ni Grigory sa mga komunidad sa Tulun, pero kinaipuhan ming magin mapamaagi. Halimbawa, mahapot kami, “Nagpapabakal po kamo nin baka?” Kun may mahanap kaming gustong magpabákal nin baka, sasabihon mi sa saiya kun gurano kamakangangalas kan pagkadisenyo sa mga baka. Uruatyan nag-uulay na kami dapit sa Kaglalang. Kan panahon na iyan, sarong diyaryo an nagsurat dapit sa mga Saksi na naghahapot daa an mga ini manungod sa mga baka pero mga karnero talaga an hinahanap ninda! Asin nakahanap man nanggad kami nin mga arog-karnerong indibidwal! Nakakaugma talaga na tukduan dapit sa Kasuratan an mapakumbaba asin mapag-istimar na mga tawo sa teritoryong iyan na dai pa nakaasignar sa arin man na kongregasyon. Ngunyan, may saro nang kongregasyon sa Tulun asin labing 100 an parahayag diyan.\nKUN PAANO NABALO AN PAGTUBOD NI MARIA\nNaaraman kan agom kong si Maria an katotoohan sa Ukraine kaidtong kasagsagan kan Giyera Mundiyal II. Kan siya 18 anyos, sarong opisyal kan KGB an nagparapurbar na bastuson siya asin akiton tanganing makidurog sa saiya, pero marigon niya iyan na sinayumahan. Sarong aldaw, pagpuli ni Maria naabutan niya an lalaki na nakahigda sa kama niya. Nagdulag si Maria. Sa kaanggutan kan opisyal, tinakot siya kaini na ipapapreso siya huli sa pagigin Saksi niya asin iyan man nanggad an nangyari. Kan 1952, nasentensiyahan si Maria nin sampulong taon na pagkabilanggo. Pagmati niya garo siya si Jose, na nabilanggo huli sa pagpadanay kan saiyang integridad. (Gen. 39:12, 20) An drayber na nagdara ki Maria sa presuhan hali sa korte nagsabi sa saiya: “Dai ka matakot. Dakul an napepreso na bilog pa man giraray an dignidad pagluwas ninda.” Napakusog kaini si Maria.\nPuon 1952 sagkod 1956, puwersahan na pinapagtrabaho si Maria sa sarong kampo harani sa siyudad nin Gorkiy (Nizhniy Novgorod na ngunyan) sa Russia. Pinapagabot sa saiya an mga kahoy dawa nagyeyelo an panahon. Naapektuhan an hawak niya, pero kan 1956 pinatalingkas siya asin nagduman sa Tulun.\nHARAYO SA AGOM KO ASIN MGA AKI\nKan sabihon sako nin sarong brother sa Tulun na may maabot na sarong sister, nagbisikleta ako pasiring sa punduhan nin bus tanganing sabaton siya asin tabangan sa mga bagahe niya. Kan mabisto ko si Maria, nagustuhan ko tulos siya. Nasakitan akong mapasimbag siya—pero napaiyo ko man giraray siya. Ikinasal kami kan 1957. Pakalihis nin sarong taon, namundag an aki ming si Irina asin ugmahon akong makaibanan siya, pero dai iyan naghaloy. Kan 1959, inarestar ako huli sa pag-imprenta nin mga literatura na basado sa Bibliya. Kabangang taon akong ibinilanggo nin solo. Tanganing mapagdanay an katuninungan kan sakong puso, pirmi akong namimibi, nagkakanta nin mga awit na pang-Kahadian, asin iniisip-isip ko man kun paano ako maghuhulit pagluwas ko.\nMantang nakaistar sa sarong labor camp, kan 1962\nMantang nasa presuhan asin iniinterogar, kinurahawan ako kan imbestigador: “Dai mahahaloy, rurunuton mi kamo arog sa mga kino!” Nagsimbag ako: “Sinabi ni Jesus na an maugmang bareta kan Kahadian IHUHULIT sa gabos na nasyon, asin mayong makakapapundo kaiyan.” Dangan, naggamit nin ibang taktika an imbestigador. Pinurbaran niyang kumbinsiron akong talikdan an relihiyon ko, arog kan sinambit sa kapinunan. Kan dai mag-aser an mga pananakot asin mga pangungumbinsir, sinentensiyahan ako nin pitong taon na puwersahan na pagtrabaho sa sarong kampo harani sa siyudad nin Saransk. Kan pasiring sa kampo, naaraman kong namundag na an ikaduwa ming aking babayi, si Olga. Dawa dai ko kaibanan an agom ko saka an mga aki, nakakaranga sako pag iniisip-isip ko na nagdadanay kami ni Maria na maimbod ki Jehova.\nSi Maria Sivulsky kaiba an mga aki nindang si Olga asin Irina, kan 1965\nTaon-taon, nagduduman si Maria sa Saransk tanganing bisitahon ako, dawa inaabot nin 12 aldaw an pagbiyahe sa tren haling Tulun asin pabalik. Kada taon, dinadarahan niya ako nin bagong padis nin bota. Nakatago sa mga takon kaiyan an bagong mga isyu kan An Torrengbantayan. Nagin espesyal na marhay an sarong pagdalaw niya huling kaiba niya an duwa ming aking babayi. Talagang ugmahon akong mahiling asin makaibanan sinda!\nBAGONG LUGAR, BAGONG PAGBALO\nKan 1966, pinaluwas na ako sa kampo dangan nagbalyo kaming apat sa siyudad nin Armavir, harani sa Black Sea. Diyan na ipinangaki an mga aki ming lalaki na si Yaroslav asin Pavel.\nDai nahaloy rinekisa na man kan mga opisyal kan KGB an samuyang harong para makahiling nin mga literatura na basado sa Bibliya. Nagpaparahanap sinda maski sain, dawa sa mga pambahog nin baka. Sa saro sa mga pagrekisang iyan, grabe an ganot kan mga opisyal huli sa mainiton na panahon. Maalpugon man an mga uniporme ninda. Nahirak si Maria, huling ginigibo man sana kan mga ini an ipinagbuot sa sainda. Kaya, tinawan niya sinda nin juice saka panghali nin alpog pati nin tubig na nasa sadit na planggana saka mga tuwalya. Paghaloy-haloy, nag-abot an hepe ninda asin iinistorya kan mga opisyal an kabuutan na ipinahiling sa sainda. Kan pahali na an mga ini, nakangirit na nagpaaram samo an hepe. Nakakaugmang mahiling an marahay na resulta na puwedeng ibunga kun hinihinguwa niyatong “padagos na daugon nin marahay an maraot.”—Roma 12:21.\nSa ibong kan mga pagrekisa, padagos kaming naghulit sa Armavir. Nagtabang man kami sa sarong sadit na grupo nin mga parahayag sa karaning banwaan na Kurganinsk. Naugma ako kan maaraman ko, na ngunyan igwa na nin anom na kongregasyon sa Armavir asin apat sa Kurganinsk.\nMay mga panahon man na nagluya an samuyang kaigutan sa paglilingkod ki Jehova. Pero, nagpapasalamat kami sa saiya huling ginamit niya an maimbod na mga brother tanganing itanos kami asin pakusugon sa espirituwal. (Sal. 130:3) Dakulang pagbalo man samo an maglingkod na kaiba an mga nagin miyembro kan mga kongregasyon na dai mi aram mga espiya palan kan KGB. Kun hihilingon, maiigot saka aktibo sinda sa ministeryo. An iba ngani sa sainda natawan pa nin mga paninimbagan sa organisasyon. Pero sa paglihis nin panahon, nadiskubre mi kun ano talaga sinda.\nKan 1978, kan 45 anyos na si Maria, nagbados giraray siya. Huling may hilang siya sa puso, natakot an mga doktor na tibaad mameligro an buhay niya kaya pinurbaran ninda na kumbinsiron siyang ipalaglag an aki. Dai nagtugot si Maria. Kaya an ginibo kan ibang mga doktor sinundan ninda si Maria dawa magsain siya sa ospital asin may dara sindang hiringgilya tanganing ineksiyunan siya asin mangaki dawa bako pang panahon. Para maprotektaran an aki, nagdulag si Maria sa ospital.\nIpinagbuot kan KGB na maghali kami sa siyudad na iniistaran mi. Kaya, nagbalyo kami sa sarong baryo harani sa siyudad nin Tallinn sa Estonia, na sakop kaidto kan USSR. Sa Tallinn, ipinangaki ni Maria an aki ming si Vitaly na sarong makusog na umboy, kabaliktaran kan sinabi kan mga doktor.\nPagkatapos, haling Estonia nagbalyo na man kami sa sadit na baryo nin Nezlobnaya sa timog na parte kan Russia. Maingat kaming naghuhulit sa kataraid na mga banwaan na may mga resort, na dinudumanan nin mga tawo hali sa manlain-lain na parte kan nasyon. Nagdidiyan sinda para kumusog an saindang hawak, pero an nagkapira sa sainda naghahali dara an paglaom na mabuhay na daing katapusan!\nPAGTABANG SA MGA AKI NA MAMUTAN SI JEHOVA\nHininguwa ming itadom sa samong mga aki an pagkamuot ki Jehova asin an pagmawot na paglingkudan siya. Parati ming iniimbitaran sa harong an mga tugang na puwedeng magkaigwa nin marahay na impluwensiya sa samong mga aki. Saro sa regular na nagbibisita sa samo an tugang kong si Grigory, na nagin paraataman nin sirkito puon 1970 sagkod 1995. Gustong-gusto mi pag yaon siya ta mahilig siyang magpangisi saka pirming maugma. Pag may mga bisita kami, nagkakawat kami nin mga Bible game, kaya gustong-gusto kan mga aki mi an mga istorya sa Bibliya.\nAn mga aki ming lalaki asin an saindang agom.\nPuon wala patuo, sa likod: Si Yaroslav, Pavel, Jr., Vitaly\nSa inutan: Si Alyona, Raya, Svetlana\nKan 1987, nagbalyo an aki kong si Yaroslav sa siyudad nin Riga sa Latvia, kun sain mas libre siyang makakapaghulit. Pero kan magsayuma siyang magserbi sa militar, sinentensiyahan siya nin saro may kabangang taon na pagkapreso asin ibinurubalyo siya sa siyam na presuhan. An mga inistorya ko sa saiya na mga naeksperyensiyahan ko sa presuhan nakatabang sa saiya na makatagal. Pag-abot nin panahon, nagpayunir siya. Kan 1990, an aki ming si Pavel na 19 anyos kaidto, gusto man na magpayunir sa Sakhalin na sarong isla sa norteng parte kan Japan. Kan inot, habo ming tugutan siya. May 20 parahayag sana sa bilog na isla, asin labing 9,000 kilometros an rayo kaiyan samo. Pero nagtugot man giraray kami, asin marahay an nagin resulta kan desisyon ming iyan. Dakul na tawo duman an nag-ako kan mensahe kan Kahadian. Pirang taon pa sana, nagin walo na an kongregasyon duman. Naglingkod si Pavel sa Sakhalin sagkod kan 1995. Kan panahon na iyan, an nguhod mi na sanang aking si Vitaly an kaiba mi sa harong. Puon kan aki pa siya, gustong-gusto na niya an pagbasa nin Bibliya. Kan siya 14 anyos na, nagpayunir siya, asin magkaiba kaming nagpayunir sa laog nin duwang taon. Nakakaugmang panahon idto. Kan siya 19 anyos na, naghali siya tanganing maglingkod bilang espesyal payunir.\nKaidtong 1952, sarong opisyal kan KGB an nagsabi ki Maria: “Anong gusto mo, talikdan an relihiyon mo o mapreso nin sampulong taon? Pagluwas mo, gurang ka na saka solo-solo.” Pero kabaliktaran kaiyan an nangyari. Namatian mi an pagkamuot kan satong maimbod na Diyos na si Jehova, kan samong mga aki, asin kan dakul na tawo na nagkapribilehiyo kaming tabangan na mahanap an katotoohan. Nagkaoportunidad man kami ni Maria na madumanan an mga lugar na diyan naglingkod an samuyang mga aki. Nahiling mi kun gurano kanagpapasalamat an mga natabangan kan mga aki mi na makanuod dapit ki Jehova.\nNAGPAPASALAMAT HULI SA KARAHAYAN NI JEHOVA\nKan 1991, legal nang minidbid an gibuhon kan Mga Saksi ni Jehova. Dahil kaiyan, nagin mas mahigos an mga tugang sa paghuhulit. Nagbakal pa ngani an kongregasyon mi nin sarong bus tanganing madumanan mi an mga kataraid na banwaan asin baryo kada Sabado asin Domingo.\nKami ni agom kan 2011\nMaugma ako ta si Yaroslav saka an agom niyang si Alyona, asin si Pavel saka an agom niyang si Raya, naglilingkod sa Bethel mantang si Vitaly man saka an agom niyang si Svetlana, nasa pansirkitong gibuhon. An samong pinakamatuang aking babayi na si Irina, asin an saiyang pamilya nakaistar sa Alemania. An agom niyang si Vladimir, asin an tulo nindang aki gabos mga elder. An aki ming si Olga nakaistar sa Estonia asin regular na nag-aapod sako. Makamumundo, kan 2014, nagadan an namumutan kong agom na si Maria. Hinahalat-halat ko nang mahiling siya giraray pag binuhay na siya liwat! Nakaistar ako ngunyan sa siyudad nin Belgorod, asin an mga tugang digdi talagang dakulang tabang sa sako.\nSa paglilingkod ko ki Jehova nin dakul na taon, nanudan ko na may kaibang pagsakripisyo an pagpadanay nin integridad pero an panglaog na katuninungan na iriniribay diyan ni Jehova sarong kayamanan na nakakalabing marhay an halaga. Dai ko linalauman na arog kaini kadakul na mga bendisyon an aakuon mi ni Maria huli sa pagdadanay ming maimbod. Bago an pagbagsak kan USSR kan 1991, labing 40,000 sana an parahayag. Ngunyan, labi nang 400,000 an parahayag sa mga nasyon na dating kabtang kan Unyon Sobyet! Ngunyan, 83 anyos na ako asin padagos na naglilingkod bilang elder. An tabang ni Jehova pirming nagtao sa sako nin kusog tanganing makatagal. Iyo, talagang binendisyunan akong marhay ni Jehova.—Sal. 13:5, 6.\n^ par. 4 An KGB an pinahalipot na apod para sa Soviet State Security Committee sa lengguwaheng Ruso.\nAN TORRENGBANTAYAN—PAG-AADALAN NA EDISYON Agosto 2017


MAISOG, agresibo, asin mapirít an paluwáson na libro sa teolohiya ni Fr. Andrew Recepcion kan Arkidiosesis nin Caceres, an ‘God’s Global Household: A Theology of Mission in the Context of Globalization’ na nagin disertasyon niya para sa saiyang doktorado sa Misyolohiya duman sa Pontifical Gregorian University sa Roma. Minabangga an mga kaisipan kaini sa mga kontemporanyong diskurso kan globalisasyon na an kadaklan protesta asin pagkontra sana, kadakol na beses daing basehan asin dai man na tultol na pagkasabot sa saindang mga pagkontra. Sa kinaban na biyong ginagapo nin batikos an ideolohiya kan globalisasyon hinugot ni Fr. Andrew an boses na atubangon kan simbahan an penomenon na ini huli ta ini an kondisyon na binabaklayan kan simbahan sa presenteng panahon. Sa mga pangkinaban na kondisyon na ini man binilog kan awtor an pag-imbitar sa gabos na bago magtiripon sa tahaw kan tinampo asin magkontra sa globalisasyon, hararom munang hilingon kun ano man nanggad an bagay na ini. An ‘God’s Global Household’ saro man na orgulyo tang mga Bikolano huli ta Bikolano man an awtor kan librong ini na kinokonsiderar bilang sarong orihinal, enot asin maisog na proposisyon sa mga paghiro kan simbahan sa panahon ngunyan.\nNagtutubod ako na an librong ini, minsan ngani pan-teolohiya, bako sana man para sa mga padi asin awtoridad kan simbahan huli ta an kahibogan kan teksto kaini hararom na minatukar sa mga kaisipan, pangyayari, aspekto, historya, paliwanag, diskurso, kaiba na an mga teorya kan globalisasyon, na puwedeng magtao nin kaliwanagan sa gabos dapit sa pangyayaring ini na minahurma kan buhay sa kinaban sa ika-21 siglo. Sa sadiri kaining paagi, kabilang an ‘God’s Global Household’ sa mga importanteng babasahon na mayong kinikilingan na minarurip kan depinisyon kan globalisasyon sa gabos kaining aspekto, kun kaya malinaw na ipinapasabot kan libro an balanseng paghiling sa sarong isyu na sentro nin kadakol na batikos sa panahon na ini. Sinosog kan libro an manlaen-laen na sinasabing kapinonan asin dimensyon kan globalisasyon asin sa katapusan magpaluwas kan sadiri niyang teorya na magigin pundasyon kan saiyang mga proposisyon.\nSa paghiling kan teolohiya hiniling ni Fr. Andrew an isyu kan globalisasyon, siring man na sa punto de bista kan globalisasyon nahiling niya an pagmimisyon kan kontemporanyong simbahan. Dai nakasurat alagad nasa mga linya kan libro an maliwanag na pagkonsiderar na enot pa man, an orihinal na globalisasyon igwa nin katuyuhan na pangkagabsan na karahayan, siring sa mga paghiro na ginigibo kan relihiyon, asin dai ini suhay sa kontekstong hinihiruan kan simbahan. Sosog sa libro, an globalisasyon minatao nin bagong kahulugan sa misyon kan simbahan huli ta ini an kinaban sa ngunyan: daing boundary an mga nasyon, sararo alagad baranga man sana an kinaban, asin orog na makusog an konsentrasyon kan kapangyarihan. Sa paagi kan hararom na paghorop-horop na tinukudan man nin mayaman asin mahiwas na literatura dapit sa globalisasyon asin teolohiya, maliwanag an naging pagkugos ni Fr. Andrew sa ideolohiya kan globalisasyon, bilog na inako ini bilang parte kan kinaban, asin itinindog an sadiri niyang mga kaisipan dapit sa kun ano pa man an dapat na gibohon kan simbahan tanganing orog na maitanom sa mga tao an pagtubod na tinutulod kaini.\nSa librong ini, nag-agoman an globalisasyon—na hinahaboan kan kadaklan—asin an misyon na kaipuhan na marhay ngunyan, kun sain doon an pagpahayag na an misyon kan simbahan dapat, asin dai lingawan na dapat ini nakaugat sa natura kan Santisima Trinidad: komunidad nin mga persona na an pagkayaon iyo an pagkakasararo asin kapakinabangan, asin digdi man magkakaigwa nin pusog na imahen na siring man kaini an maninigo asin tunay na globalisasyon, pangkinaban na harong, pangkinaban na kultura, asin pangkinaban na karahayan boot.\nSa pag-aadal na ini na an pag-aram ginigibo sa liwanag kan pagiging Christocentric, bago asin makusog an boot kan paghiling ni Fr. Andrew sa globalisasyon. Nakakaagid ini sa sabi kan ekonomistang si Solita Monsod na an globalisasyon sarong bagay na dai maiiwasan asin aatubangon ta ini, magpakusog nin sadiri asin adalan an mga dapat gibohon. Posibleng marhay na sa enot na luwas aboton kan awtor an manlaen-laen na kritisismo huli sa librong ini, puwedeng apodon pa siyang clerico-elite, orog nang an Pilipinas sarong third-world country na kun sain makusog an tingog kan mga nangangapodad na sabaton nin pagkontra an globalisasyon. Dai ta man masusulsol ta gabos man kita minasapo kan dikta kan darakula asin mayayaman na nasyon; sinda an minadikta kan presyo kan satong barakalon, sinda an minadikta magin kan politikal na paghiro kan gobyerno, sinda pa ngani an nasusunod sa kadakol na mga bagay. Alagad kun babasahon an libro, sa lado man kan teolohiya o ano pa man na disiplina, mahihiling ta na an obrang ini ni Fr. Andrew dakulaon na tabang tanganing mapasato an hustong pagkasabot asin aksiyon dapit sa globalisasyon. Sosog ngani sa tataramon ni Fr. James Kroeger sa likod kan libro ni Fr. Andrew, ini “sarong regalo sa satong misyonerong simbahan.” Sa hiling ko, bako sanang sa simbahan, alagad para sato gabos, tangani man na magkaigwa kita nin panibagong paghiling sa kinaban asin panibago man na mga paghiro asin konsiderasyon dapit sa globalisasyon pasiring sa pangkagabsan na karahayan. Sa katapusan, gabos man kita mga misyonero sa satong mga sadiring paghiro.


Pagi - Wikipedia\nPagi yaon sa hababaw na tubig\nAn pagi sarong klaseng sira na lapnad, may ikog na may mga tunok-tunok sa duwang gilid kaining ikog, asin medyo turu-tulangon an kahawakan. Ini kairiba kan mga pating, pinagpipisan sa suborder Myliobatoidei kan order Myliobatiformes asin sa lindong kaini may walong pamilya: Hexatrygonidae (sixgill stingray), Plesiobatidae (deepwater stingray), Urolophidae (stingarees), Urotrygonidae (round rays), Dasyatidae (whiptail stingrays), Potamotrygonidae (river stingrays), Gymnuridae (butterfly rays), asin Myliobatidae (eagle rays).\nAn mga tarom-tarom sa gilid kan ikog pangsagang ninda sa peligro, panlaban kun may kaiwal. An mga tunok naabot 35 sentimetro (14 pul) sa ibang species ngani asin an mga tunok garo gari'gi na lagadi. Sa irarom kan mga ini may glandulang may hilo. Totoo igwang magkapitrang myembro sa suborder na mayong mga tunok sa ikog, arog kan inapod na manta asin porcupine rays.\nAn nguso kaini yaon sa irarom kan kalapnadan niya asin an kinakakan kan pagi mga sira mansana sa dagat arog kan mga kasag, mga talaba, mga pasayan, asbp. Pero an duwang mata namugtak sa ibabaw alagad dai man daang gayo ginagamit ini sa pagmaan kan madadakop niyang kakanon ta mas nasarig sa namamate kaining enerhiyang elektrikal hale sa mga nagdadangadang na mga hayop. .An lawig kan buhay ninda yaon sa pag'oltan 15 abot 25ng taon. Nalaba an mga ini mga 6.5 na pye asin nagkakaigwang timbang na 790ng libra.).\nBinarbekyung pagi, tinitinda sa Singapur, Malaysia\nPagi, tinitinda sa Syudad nin Naga, Bicol\nSa Stiongray City sa Grand Cayman kun saen mga paralangoy pwede makilangoy-langoy sa pagi saka bahogon ini.\nPitaka gibo sa pagi\nEarly Eocene fossil kan paging Heliobatis radians\n↑  www.nationalgeographic.Kinua 10-03-17\n↑ kids.nationalgeographic.com. Kinua 10-03-17\nPinaghugot gikan sa "https://bcl.wikipedia.org/w/index.php?title=Pagi&oldid=212478"\nMga sira sa dagat\nMga sira sa Filipinas\nHuring pigliwat an pahinang ini kan 24 Agosto 2021, alas 12:37.


Border control panlaban vs pagtransportar droga\nPilay an darakulang mga transaksyon sa ilegal na droga sa Camarines Sur mantang apektado an pagpapulsit sa viaje sa mga border control na pigtugdas kan LGU sa tahaw kan halangkaw na caso kan Covid-19.\nBako lang sa linderos hale sa provincia nin Quezon maging an border control sa Albay asin pagpalusot sa viaje sa kadagatan hale sa southern Visayas maging sa Mindanao yaon digdi an mga puerto na guwardiado kan mga awtoridad.\nKun igwa man nadadakop sa ngunian halangkaw na an cantidad Php150 mil hasta Php300 mil kan cantidad kan droga na nadadakop sa mga operasyon kan Philippine Drug Enforcement Agency (PDEA) asin PNP.\nIni an mga pahayag sa Bicol Mail ni Lt. Col Louie Dela Peña, opisyal na parataram kan PNP Provincial Office sa Camarines Sur sa tahaw kan mga nadadakop sa ngunian na mga small timer na nagtutulak nin droga.\nBako lang personajes kan Capitolio Provincial kan Camarines Sur an nasa Del Gallego Border envez mga kapupulisan asin igwa pang reinforcement kan Philippine Army na nag-iinspeksyon kan laog kan vehiculos asin mga pasajeros.\nDawa na ngani an saindang trabajo iyo an implementasyon kan health and safety protocols alagad alangan man giraray an mapalusot nin droga huli ta guwardiado an border control.\nMga vehiculo hale sa National Capital Region palaog sa border control kan Del Gallego, Camarines Sur nakapirila sa gilid kan tinampo nganing ma-inspeksyon an saindang dokumentos na pigmamando kan IATF asin pigheheling an pasajeros asin mga bagaje. (CSur.gov.ph)\nAlagad piglinaw kan PNP Camarines Sur na dai paman totalmenteng napupuho an ilegal na droga envez nagluya an saindang transaksyon.\nApektado man kan pandemya asin mga border control alagad an PNP asin PDEA padagos kan saindang biglaan na drug operations, sabi pa ni Dela Peña.\nSa Ciudad nin Naga, an Sagrada Familia sa barangay Peñafrancia na decada nang tataghan nin dorogista alagad sinabi ni Punong Brgy. Ricardo ‘‘Boboy’’ Siera Jr. na bilang na na sana sa muro na gramos an nakukumfiscar sa mga drug operation kan PDEA asin PNP.\nSinabi pa ni Dela Peña, afuera kan epekto kan Covid-19 yaon pa an pig-iimplementar na curfew ordinance kan mga lokal na gobierno.\nSa ngunian an mga unaffected barangay kan ilegal na droga sa provincia igwang 130 mantang maabot na sa 400 drug cleared asin igwa nang kaenterohan na 530 sa total na 1,036 na mga barangay sa Camarines Sur. (dpa)


Home / Bicol News / News / Doktor, hinold-up\nni Oscar Esmenda\nGOA, CSUR— Sarong lalaki an victima na naman kan nagdadakol na kaso nin holdup igdi sa provincia.\nAn lalaki, binistong si Bobby Felipe, 51 años, sarong doktor asin residente kan San Juan Evangelista, Centro Poblacion sa banwaan na ini.\nSi Felipe nagmamaneho pasiring sa ciudad nin Naga kan siya magpundo sa gilid kan tinampo. Duwang lalaki na dai pa namimidbid an tulos nagrani sa victima asin tinutukan siya nin badil asin nagdeklarar na sinda nangangaipo sana nin kwarta.\nLinaog kan duwang suspetsado an auto kan victima asin kinua an saiyang bag na may P20,000, $5,000, pasaporte, immigrant VISA, VISA pocket, Lenovo laptop, duwang cellphone, asin wallet na may kantidad 500 pesos.\nSegun ki Felipe, an mga suspetsado nakasulot nin helmet na natahuban an saindang lalawgon. Nagdulag an mga nang-holdup pasiring sa direksyon kan Pili, sa provinciang ini.\nPinag-aadalan pa kan mga autoridad an insidente, tanganing maaprehender an mga suspetsado.\nDoktor, hinold-up Reviewed by Bicol Standard on Thursday, December 12, 2013 Rating: 5


Roberto Requejo - Wikipedia\nSi Roberto Saludes Requejo dating alkalde kan Canaman, Camarines Sur poon kan 2001 sagkod 2004. Bago kaini, siya nagin kapitan kan barangay San Vicente asin nagin pamayo kan Asosasyon nin mga Kapitan del Barangay.\nRoberto Saludes Requejo\nAn pamilya ni Juan Requejo\n(ikatulo sa inot na taytay)\nCanaman, Camarines Sur\nPamayo kan Asosasyon nin\nmga Kapitan del Barangay\n? – 2001\nCouple's for Christ\nMagurang nya si Damaso Requejo na alkalde kan Panahon nin Hapon asin si Valeriana Saludes. Siring kan ama, nagin man alkalde an saiyang tugang na si Emmanuel Requejo asin mga tiyoon na sinda Leoncio Requejo asin Teodoro Requejo. An saiyang lolohon na si Juan Requejo nagserbe man bilang consejal encargado kan distrito nin Canaman, Nueva Caceres poon 1903 sagkod 1904 siring man presidente municipal kan 1909.\nSto. Tomas, Ireneo C. CANAMAN: Girà kan Banwáan Canaman, Camarines Sur, Agosto 2010\n↑ Village won’t forget war guerrillas Philippine Daily Inquirer (pighugot 2014-4-15)\nSarong tamboan an artikulong ini. Makakatabang ka sa Bikol Wikipedia sa pagpoon kaining pahina.\nMga Alkalde kan Canaman\nEsteban Rosales • Bernardo Nieto • Agustin Puertollano • Marciano Morata • Benito Nicolas • Juan Requejo • Felix Montalban • Vicente de Castro • Hugo Gomez • Juan Alejandria • Nemesio Puertollano • Andres Albao • Juan Nuñez • Modesto Madrid • Facundo Espiritu • Paciano Medenilla • Bernardo Portuguez • Leoncio Requejo • Nicolas Vargas • Teodoro Requejo • Damaso Requejo • Rolando Espiritu • Domingo Camba • Jose Adolfo, Sr. • Venancio Regulado • Roberto Requejo • Joel David Abante • Emmanuel Requejo\nEmmanuel Requejo Alkalde kan Canaman, Camarines Sur\n2004 – 2007 Sinundan ni\nPinaghugot gikan sa "https://bcl.wikipedia.org/w/index.php?title=Roberto_Requejo&oldid=191564"\nLast edited on 16 Mayo 2020, at 14:12\nHuring pigliwat an pahinang ini kan 16 Mayo 2020, alas 14:12.


Magin Onesto sa Gabos na Bagay\n“Mawot niyamo na sa gabos na bagay gumawi kami nin sadiyosan.”—HEBREO 13:18.\n1, 2. Ano an namamatian ni Jehova pag nahihiling niya na naghihinguwa kitang magin onesto?\nSARONG aldaw mantang papuli hali sa eskuwelahan an sarong aking lalaki, nakapurot siya nin pitaka na pano nin kuwarta. Ano an gigibuhon niya? Puwede niya kutang sadirihon na sana iyan. Pero iinuli niya an pitaka sa kagsadiri. Kan maaraman kan ina an ginibo kan saiyang aki, ugmahon ini sa aki niya.\n2 Kadaklan na magurang nauugma pag an mga aki ninda onesto. An satong Ama sa langit, si Jehova, iyo “an Diyos nin katotoohan,” asin nauugma siya pag onesto kita. (Salmo 31:5, NW) Gusto tang mapaugma siya saka ‘gumawi nin sadiyosan’ sa gabos na bagay. (Hebreo 13:18) Pag-ulayan niyato an apat na aspekto sa buhay kun sain puwede kitang madipisilan na magin onesto. Dangan pag-uulayan niyato an pira sa mga pakinabang pag nalalampasan ta an mga kadipisilan na iyan.\nMAGIN ONESTO SA SATONG SADIRI\n3-5. (a) Sa paanong paagi kita puwedeng magin bakong onesto sa satong sadiri? (b) Ano an makakatabang sa sato para magin onesto kita sa satong sadiri?\n3 Para magin onesto sa iba, dapat na magin onesto nguna kita sa satong sadiri. Bako ining pirming pasil. Kan inot na siglo, dinaya kan mga tugang sa kongregasyon nin Laodicea an saindang sadiri na maniwalang napapaugma ninda an Diyos pero an totoo dai man talaga. (Kapahayagan 3:17) Posible man na madaya ta an satong sadiri sa kun ano an totoong pagkatawo ta.\n4 Sinabi kan disipulong si Santiago: “Kun iniisip nin siisay man na tawo na siya sarong parasamba nin Diyos, alagad dai niya maingat na pinupugulan an saiyang dila, dinadaya niya an sadiri niyang puso, asin sayang sana an saiyang pagsamba.” (Santiago 1:26) Dinadaya ta an satong sadiri kun iisipon tang ayos lang sa Diyos dawa nagtataram kita nin makulog, mapang-insulto, o bakong totoo basta naggigibo man kita nin marahay. Ano an makakatabang sa sato para dai ta madaya an satong sadiri?\n5 Pag nagsasalming kita, nahihiling ta an satong pangluwas na itsura. Pag nagbabasa nin Bibliya, nahihiling ta an satong panglaog na pagkatawo. Matatabangan kita kan Bibliya na maaraman kun sain kita makusog asin kun sain kita maluya. Maaaraman ta diyan kun ano an mga dapat niyatong baguhon sa satong kaisipan, paggawi, asin pagtaram. (Basahon an Santiago 1:23-25.) Pero kun pinapaniwala ta an satong sadiri na mayo kitang kaluyahan, dai ta mababago an mga dapat tang baguhon sa satong sadiri. Kaya kaipuhan niyatong gamiton an Bibliya para onestong masiyasat an satong sadiri. (Lamentacion 3:40; Haggeo 1:5) Makakatabang man an pagpamibi para mahiling an totoong pagkatawo ta. Puwede niyatong hagadon ki Jehova sa pamibi na siyasaton niya kita asin tabangan kita na mahiling an satong mga kaluyahan tanganing maitanos ta iyan. (Salmo 139:23, 24) Aram tang “ikinakabaldi ni Jehova an tawong tuso, pero sa mga matanos dayupot Siyang nakikipag-amigo.”—Talinhaga 3:32, NW.\nMAGIN ONESTO SA LAOG NIN PAMILYA\n6. Taano ta dapat na magin onesto an mag-agom sa kada saro?\n6 An pagigin onesto mahalagang marhay sa laog nin pamilya. Pag an agom na lalaki asin an saiyang agom daing itinatago sa kada saro, nakakamati sinda nin katiwasayan saka tiwala talaga sinda sa lambang saro. Sa mga mag-agom, an pagigin bakong onesto puwedeng mahiling sa lain-lain na paagi. Halimbawa, an sarong may agom tibaad nakikipag-flirt, naghihiling nin pornograpiya, o pasekretong nakikipagrelasyon sa iba. Pag-isipan an sinabi kan sarong salmista: “Dai ako nakikiiba-iba sa mga tawong madaya, asin linilikayan ko idtong mga itinatago kun ano talaga sinda.” (Salmo 26:4, NW) Kun bako kang onesto sa agom mo, dawa sa isip sana, puwede iyan makaraot sa saindong relasyon.\nLumikay tulos sa ano man na bagay na puwedeng magpaluya sa relasyon nindong mag-agom\n7, 8. Paano mo magagamit an Bibliya sa pagtukdo sa saimong mga aki kan kahalagahan nin pagigin onesto?\n7 Kaipuhan man na manudan kan mga aki na mahalaga an magin onesto. Puwedeng gamiton kan mga magurang an Bibliya para maitukdo iyan sa sainda. Mababasa diyan an maraot na halimbawa kan mga tawong dai nagin onesto: si Acan, na nagin parahabon; si Gehazi, na dai nagsabi nin totoo tangani sanang magkakuwarta; asin si Judas, na naghahabon nin kuwarta asin kan huri nagtraydor ki Jesus karibay nin 30 sinsilyong pirak.—Josue 6:17-19; 7:11-25; 2 Hade 5:14-16, 20-27; Mateo 26:14, 15; Juan 12:6.\n8 Mababasa man sa Bibliya an dakul na marahay na halimbawa nin mga tawong nagin onesto: si Jacob, na nagsabi sa saiyang mga aki na iuli an kuwarta na nakua ninda; si Jefte asin an saiyang aking babayi, na inutob an saindang pangako sa Diyos; asin si Jesus, na nagin onesto maski pa sa dipisil na mga sitwasyon. (Genesis 43:12; Hokom 11:30-40; Juan 18:3-11) Makakatabang an mga halimbawang ini para masabutan kan mga aki an kahalagahan nin pagigin onesto.\n9. Paano makakatabang sa mga aki an pagigin onesto kan mga magurang?\n9 May manunudan an mga magurang sa prinsipyong ini sa Bibliya: “Ika na nagtutukdo sa iba, dai mo daw tinutukduan an sadiri mo? Ika na naghuhulit, ‘Dai ka maghabon,’ naghahabon ka daw?” (Roma 2:21) Nahihiling kan saimong mga aki kun iba sa sinasabi mo an ginigibo mo. Kaya kun sinabi ta sa satong mga aki na magin onesto pero kita mismo bakong onesto, mariribong sinda kun ano talaga an tamang gibuhon. Pag mahiling kan mga aki na dai nagsasabi nin totoo an saindang mga magurang, dawa sa saradit sanang mga bagay, posibleng marhay na arog man kaiyan an gibuhon ninda. (Basahon an Lucas 16:10.) Pero pag nahihiling kan mga aki na onesto an mga magurang ninda, makakatabang iyan sa sainda na magin mapagkakatiwalaan na mga magurang pag nagkaigwa na man sinda nin mga aki.—Talinhaga 22:6; Efeso 6:4.\nMAGIN ONESTO SA LAOG KAN KONGREGASYON\n10. Paano ta maipapahiling na onesto kita pag nakikipag-ulay sa satong mga kapwa Kristiyano?\n10 Dapat man kitang magin onesto sa satong Kristiyanong mga tugang. Madali sanang magin tsismis, o pagpakaraot pa ngani, an simpleng pag-urulay-ulay sa aroaldaw. Kun sasabihon ta sa iba an sarong bagay na dai man kita sigurado kun totoo, tibaad nagpapalakop na kita nin kaputikan. Kaya mas marahay kun ‘pupugulan ta an satong mga ngabil.’ (Talinhaga 10:19) An pagigin onesto dai man nangangahulugan na kaipuhan ta nang sabihon an gabos niyatong iniisip, naaraman, o nadangog. Maski pa totoo an sasabihon ta, tibaad dai man kita dapat makilabot diyan, o tibaad dai ta man kaipuhan na sabihon iyan sa iba asin bakong magayon na ipangistorya iyan sa iba. (1 Tesalonica 4:11) Pag nagtataram nin makulog, idinadahilan kan iba: “Sinasabi ko man lang kun ano an totoo.” Pero bilang mga lingkod ni Jehova, gusto niyato na an satong mga tataramon pirming mataktika asin mabuot.—Basahon an Colosas 4:6.\n11, 12. (a) Taano ta lalo sanang magigin mas maraot an sitwasyon pag itinago kan nagkasala an nagibo niyang kasalan? (b) Anong mga hapot an puwede niyatong ihapot sa satong sadiri? (c) Paano ta maipapahiling an pagigin onesto sa organisasyon ni Jehova?\n11 Itinao ni Jehova sa mga elder an paninimbagan na tabangan an kongregasyon. Magigin mas madali para sa mga elder na tabangan kita kun magigin onesto kita sa sainda. Taano? Kun may hilang ka tapos nagpadoktor ka, isisekreto mo daw sa doktor an pira sa mga sintomas na namamatian mo? Kun gigibuhon mo iyan, paano ka niya matatabangan? Sa kaagid na paagi, kun makagibo kita nin seryosong kasalan, mayo dapat kitang itago. Imbes, dapat na magrani kita sa mga elder asin onestong sabihon sainda an nangyari. (Salmo 12:2; Gibo 5:1-11) Ngunyan, pag-isipan an saro pang sitwasyon: Paano kun naaraman mo na nakagibo nin sarong seryosong pagkakasala an amigo mo? (Levitico 5:1) Sasabihon mo daw: “Kun tunay akong amigo, dapat isekreto ko lang ini”? O gigirumdumon mo daw na yaon an mga elder tanganing magtao kan tabang na kaipuhan para maibalik asin mapakusog kan nagkasala an saiyang relasyon ki Jehova?—Hebreo 13:17; Santiago 5:14, 15.\n12 Dapat man kitang magin onesto sa organisasyon ni Jehova pag nagpapasa nin mga report, arog kan pagreport niyato kan nagibo ta sa ministeryo. Asin onesto man kita pag nag-aaplay bilang payunir o sa iba pang klase nin paglilingkod.—Basahon an Talinhaga 6:16-19.\n13. Pag-abot sa negosyo, paano kita magigin onesto sa sarong kapwa Kristiyano?\n13 Dapat na hinguwahon na marhay kan mga Kristiyano na magin suway sa saindang pagsamba an mga bagay may koneksiyon sa negosyo. Halimbawa, dai kita nagnenegosyo pag nasa Kingdom Hall kita o nasa ministeryo. Asin dai ta man inaaprobetsaran an satong mga tugang may koneksiyon sa negosyo. Kun may mga tawuhan kang Saksi, bayadan sinda sa tamang panahon, itao sainda an suweldong napagkasunduan, asin itao an ano man na benepisyo na hinahagad kan ley. Tibaad kaiba digdi an medical insurance o pag-leave na may suweldo. (1 Timoteo 5:18; Santiago 5:1-4) Kun empleyado ka man nin sarong kapwa Saksi, dai mag-asa nin espesyal na pagtrato. (Efeso 6:5-8) Siguraduhon na magtrabaho sa napagkasunduan na lawig nin oras asin gibuhon an trabaho na diyan binabayadan ka.—2 Tesalonica 3:10.\n14. Ano an dapat gibuhon kan mga Kristiyano bago sinda makipagtransaksiyon sa ibang tugang?\n14 Paano kun makikipagtransaksiyon kita sa sarong tugang? Tibaad kalabot diyan an investment o loan. Sa mga sitwasyon na arog kaiyan, may mga prinsipyo sa Bibliya na talagang makakatabang: Gumibo nin kasuratan! Kan an propetang si Jeremias magbakal nin daga, may ginibo siyang duwang kopya nin kasuratan, pinapirmahan an sarong kopya sa mga testigo, dangan isinaray an duwang dokumento para magamit na basehan kun kaipuhan. (Jeremias 32:9-12; hilingon man an Genesis 23:16-20.) Iniisip kan iba na garo mayo sindang tiwala sa tugang kun magibo sinda nin kasuratan. Pero an totoo, nakakatabang an pagkaigwa nin kasuratan para malikayan an mga dai pagkakaintindihan, pagkadisganar, asin dai pagkakauruyon. Dawa sa negosyo, tandaan na an katuninungan sa laog kan kongregasyon an mas importante kisa sa ano man na transaksiyon sa negosyo.—1 Corinto 6:1-8; Hilingon an Dagdag na Impormasyon 30.\nMAGIN ONESTO SA MGA BAKONG KAPAGTUBOD\n15. Ano an paghiling ni Jehova sa mga pandadaya sa negosyo?\n15 Dapat na magin onesto kita sa gabos, pati na sa mga bakong Saksi ni Jehova. Importante ki Jehova na magin onesto kita. “An madayang timbangan makababaldi ki Jehova, pero an eksaktong pantimbang nakakapaugma sa saiya.” (Talinhaga 11:1; 20:10, 23, NW) Kan mga panahon kan Bibliya, an mga timbangan sa parati ginagamit sa mga transaksiyon sa negosyo. Pero dinadaya kan ibang mga negosyante an saindang kostumer—kulang an itinatao ninda o sobra sindang magpatong nin presyo. Ngunyan, arog kaidtong mga panahon kan Bibliya, ordinaryo na sana an pandadaya sa negosyo. Pero kun paanong ikinakaanggot ni Jehova kaidto an pandadaya, iyo man sa ngunyan.\n16, 17. Anong komun na mga pandadaya an dapat tang likayan?\n16 Gabos kita napapaatubang sa mga sitwasyon na puwedeng matesting an satong pagigin onesto—arog kan pag-aplay sa trabaho, pagsimbag sa mga form na itinatao kan gobyerno, o pagsimbag sa mga exam sa eskuwelahan. Hinuhuna nin dakul na mayo nin maraot sa pagputik, pagpasobra, o sa pagtao nin mapandayang mga simbag. Dai na kita nagngangalas diyan. Ihinula kan Bibliya na sa huring mga aldaw kan sistemang ini, an mga “tawo magigin interesado na sana sa sadiri nindang kapakanan, mamumuton sa kuwarta, . . . daing pagkamuot sa karahayan.”—2 Timoteo 3:1-5.\n17 Kun minsan, garo an mga bakong onesto pa lugod an may marahay na buhay ngunyan sa kinaban. (Salmo 73:1-8) May mga Kristiyanong nawawaran pa ngani nin trabaho, dinadaya dahil sa kuwarta, o tinatrato nin maraot sa trabaho dahil sa pagigin onesto. Pero sulit talaga na magin onesto. Taano?\nMGA BENDISYON SA PAGIGIN ONESTO\n18. Taano ta importanteng magkaigwa nin marahay na reputasyon?\n18 Bihira na sa kinaban na ini an mga tawong midbid na onesto, mapagkakatiwalaan, asin maaasahan. Gabos kita puwedeng magkaigwa nin arog kaiyan na reputasyon. (Miqueas 7:2) Totoo, tibaad kantiyawan ka kan iba asin sabihan kang tonto dahil sa pagigin onesto mo. Pero papahalagahan kan iba an pagigin onesto mo asin pagtitiwalaan ka ninda dahil diyan. Sa bilog na kinaban, bistado an mga Saksi ni Jehova sa pagigin onesto. Dakul an mas gustong magkua nin mga Saksing empleyado ta aram ninda na mga onesto sinda. Asin kun may mga empleyadong nasisisante dahil sa pagigin bakong onesto, sa parati, dai diyan kaiba an mga Saksi.\nMapapamuraway niyato si Jehova kun mahigos kita sa trabaho\n19. Ano an epekto sa relasyon mo ki Jehova kan pagigin onesto mo?\n19 An pagigin onesto sa gabos na bagay matao sa saimo nin malinig na konsiyensiya asin matuninong na isip. Puwede kitang magin arog ni Pablo na nagsurat: “Huli ta nagtitiwala kami na igwa kami nin malinig na konsiyensiya.” (Hebreo 13:18) An pinakaimportante, an saimong mamumuton na Ama, si Jehova, nahihiling asin pinapahalagahan an saimong mga paghihinguwa na magin onesto sa gabos na bagay.—Basahon an Salmo 15:1, 2; Talinhaga 22:1.\n1 NABUBUHAY KITA SA KINABAN NA BAKONG ONESTO\n“Nagpuputik sinda sa lambang saro . . . asin nagtataram na may madayang puso.”—Salmo 12:2, NW\nAno an makakatabang sa sato na magin onesto sa satong sadiri?\nGusto ni Jehova na magin onesto kita sa satong sadiri asin sa iba.\nMatatabangan kita kan pagpamibi asin pagbasa nin Bibliya para mahiling kun ano an totoong pagkatawo ta asin makagibo kita nin mga pagbabago.\n2 AN PAGIGIN ONESTO SA LAOG NIN PAMILYA NAGDADARA NIN KATUNINUNGAN ASIN PAGKASARARO\n“Linilikayan ko idtong mga itinatago kun ano talaga sinda.”—Salmo 26:4, NW\nTaano ta importante sa laog nin pamilya an pagigin onesto?\nKun onesto sa kada saro an lambang miyembro kan pamilya, nagkukusog an pagtitiwala ninda sa kada saro. An mga miyembro nin pamilya dapat na magin onesto sa kada saro, dawa sa dipisil na mga sitwasyon.\nTalinhaga 22:6; Efeso 6:4\nPag nahihiling kan mga aki na onesto an saindang mga magurang, nagigin mas madali sa mga aki na magin onesto man.\n3 NAKIKINABANG AN KONGREGASYON PAG ONESTO KITA\n“Ikinakabaldi ni Jehova an tawong tuso, pero sa mga matanos dayupot Siyang nakikipag-amigo.”—Talinhaga 3:32, NW\nTaano ta importante na magin onesto kita sa satong mga tugang sa laog kan kongregasyon?\nTalinhaga 10:19; Colosas 4:6\nGusto niyato pirming magtaram nin katotoohan, pero dapat na magin mataktika kita asin mabuot sa pagtaram.\nPag mayo kitang itinatago sa mga elder sa kongregasyon, matatabangan ninda kita.\nKun makikipagtransaksiyon kita sa satong mga tugang, dapat na magin onesto kita, patas, asin magsunod sa napagkasunduan.\n4 KAPAKI-PAKINABANG PIRMI NA MAGIN ONESTO\n“An marahay na ngaran iyo an dapat pilion kisa sa dakulang kayamanan.”—Talinhaga 22:1, NW\nSa ano pang aspekto nin buhay kaipuhan tang magin onesto?\nOnesto kita sa boss ta, sa negosyo, sa exam sa eskuwelahan, asin sa pag-fill out nin mga form, arog kan tax return o mga dokumento sa gobyerno.\nTaano ta mas mahalaga an magin onesto kisa sa materyal na mga kayamanan?\nSalmo 15:1, 2; Talinhaga 11:1; 1 Timoteo 6:9, 10\nMahalagang marhay na mamidbid kita bilang onesto asin mapagkakatiwalaan na tawo. Kun onesto kita, nagkakaigwa kita nin malinig na konsiyensiya. Pinapahalagahan ni Jehova an gabos niyatong paghihinguwa na magin onesto.\nKun minsan ipinapangatanusan kan satong puso an salang gibo. Ano an makakatabang sa sato na maaraman kun ano talaga an nasa puso ta?\nI-share I-share Magin Onesto sa Gabos na Bagay\nlvs kap. 14 p. 187-199


PS Lalas mayong iniciatibo\nHuli kan kawaran iniciatibo ni Project Supervisor/Acting General Manager Nelson Lalas kan Camarines Sur II Electric Cooperative (CasurecoII), an Sangguniang Panlungsod kan Ciudad nin Naga nagpasar na nin resolucion nganing hagadon sa PS/AGM na gamiton na an saindang Capital Expenditures (CAPEX) nganing ponan na an relokasyon kan mga electrical post na ulang sa mga road widening project kan DPWH.\nSi Consejal Lito Del Rosario iyo an nangenotan sa pagpadreno kan resolucion na pinaboran kan gabos na miembros kan consejo nganing ipadara na sa Casureco II.\nSi Del Rosario, na dating director kan Casureco II nagsabi na aram niya na igwang milyones pesos na fondo sa CAPEX asin gamiton na muna ini asin kun yaon na an fondo hali sa DPWH pueding paabonaran.\nAn resolucion kan SP matapos maging bisita sa sesyon regular kan nakaaging semana si Casureco I General Manager Ana Sylvia Alsisto na saiyang pigpaliwanag na an saindang ginibong aksyon na dai na muna maghalat kan fondo sa DPWH ginamit na muna ninda an cuarta hali sa CAPEX asin iyo na an ginamit sa gastos sa relokasyon kan mga poste alagad aabonaran kan DPWH.\nAfuera pa kaini, an Casureco I nakabakal na nin bagong mga poste alagad sa Casureco II nag-aasikaso pa sana kan mga papeles.\nLangkag na an SP sa abalang relokasyon kan poste kan Casureco dos huli ta mapaso sa Agosto 2018 an pigtaong plaso kan Department of Energy base sa memo circular alagad mayo pang ginigibong iniciatibo si Lalas arog kan ginibong lakdang kan Casureco I. Afuera pa kaini delikado sa mga aksidente sa motorista an mga ulang na poste na haros yaon na sa tahaw kan mga tinampo na sakop kan national road.\nNa-aabala an pagbayad kan DPWH sa gagastoson na relokasyon sa mga electrical post huli ta saindang pig-cucuestion an halangkawon na cuentada kan cooperativa na nagcacantidad nin P16.8 milyon mantang sa cuentada kan 2nd Engineering District nag-aabot sana sa P9.2 milyon.\nHuli kan conflictong cuentada isinakat an isyu sa Legal Department kan DPWH central office asin DoE nganing iyo na an magdesisyon. (DPA)


DZMS-AM Sorsogon: Magkasunod na shooting incident naerehistro kasubanggi\nMagkasunod na shooting incident naerehistro kasubanggi\n2 magkasunod na insidente nin pambabadil an naerehistro kasubanggi kan Sorsogon Police Provincial Office.\nSa report kan SPPO, primerong naerehistro an siring na shooting incident, alas 9:50 kasubanggi sa Brgy. San Julian, Irosin, Sorsogon.\nPinagbisto ni PCI Edwin C Adora, pamayo kan Irosin PNP an biktima na si Darhyl Bataller Paraiso, 19 anyos, soltero asin residente kan Brgy. Mambog, Malolos,Bulacan.\nSa inisyal na imbestigasyon kan mga otoridad naglolowas na mantang nagsasara kan pigbabantayan na tindahan an biktima kan mag-agi an suspect dangan na buminalik asin basang na sanang binadil si Paraiso na nagsuprer nin mga tama nin bala sa saiyang tulak\nLinapag pa kuta na kan ama kan biktima an dae bistadong suspetsado alagad marikas ining nakadulag\nDeklaradong dead on arrival si Paraiso na naidalagan pa sa Irosin District Hospital\nSegun sa mga testigo, an dae bistadong suspetsado iyo an nakasulot nin black and red polo shirt, short pants, may langkaw na 5’2 to 5’3, may katabaan, medyo bilog an pandok asin dark skin.\nSa ibong na lado, nakua sa pinangyarihan kan krimen an 3 pidaso nin fired cartridge gikan sa Cal. 22 pistola\nSa magkaseparar na insidente, lugadan an sarong persona matapos na badilon sa sarong baraylehan, bisperas kan barangay fiesta sa Brgy. Paghulaban, Barcelona, Sorsogon.\nSegun kay PSI Edwin Apun, pamayo kan Barcelona PNP, an siring na insidente nangyari poco mas o menus alas 11:45 kasubanggi kun saen an biktima binistong si Onel Españo, nasa tamang edad asin residente kan Brgy. Putiao sa kaparehong banwaan\nSa imbestigasyon kan pulisya naglolowas na nakadangog na sana nin putok nin badil sa nasambit ng baraylehan sagkod sa mahiling na nakabulagta na an biktima na may tama sa saiyang payo gikan sa dae pa madeterminaran na kalibre nin badil\nTulos na pinagdalagan sa Gubat District Medical Hospital dangan na pinagtransfer sa Sor. Provincial Hospital an biktima para sa magkakanigong atensyon medikal\nSa ibong na lado, padagos na pinaghahanap kan mga awtoridad an suspetsadong si Furio Gayta alias Junior, nasa tamang edad asin residente kan Brgy Panghaluban, Barcelona, Sorsogon na sinasabing responsable sa pambabadil


Home / Bicol News / Camarines Sur / News / Criminals riding-in-tandem arestado sa Ocampo\nBicol Standard Saturday, June 21, 2014 Bicol News, Camarines Sur, News\nOCAMPO, CAMARINES SUR—Orog pang hinigotan kan mga awtoridad an saindang kampanya contra sa ano man na forma nin krimen sa bilog na provincia kan Camarines Sur.\nSusog sa pinakahuring despacho , duwang lalaki na parehong nakasukbit nin badil an napugol kan pinagsarong fuerza kan PNP asin CIDG, mantang nagpapadalagan kan saindang dae rehistradong motosiklo sa banwaan na ini.\nSabi, huli kan parateng pag-operar kan mga inaapod na criminals riding-in-tandem, an nasambit na mga awtoridad nagbugtak nin check points sa mga piling lugar na parate agihan kan mga marigsok an isip sa paggibo nin krimen.\nHuli kan kampanyang ini, nadakop sinda Oliver Raymundo y Solmerano, 32 an edad, kasuno sa motorsiklo si Artemio Renta y Moico, 39, may-agom, parehong taga Balatas, Naga City.\nAn driver na si Raymundo mayong lisensya sa pagmaneho.\nAn incidente nangyari poco mas o menos alas 4:20 nin hapon kan Junio 20 sa Poblacion West sa banwaan na ini. An gamit ninda motorsiklo na Motorstar na mayo nin plaka.\nMientrastanto, nakua pa sa saindang poder an tig-sarong sukbit na calibre .38 na revolver na may trade mark na Smith and Wesson, alagad paltik. Igwa man ini nin tiglimang bala.\nHuli kan siring na pangyayari, an duwa maatubang nin kaso criminal sa pagdara nin mayong lisensiyang badil, asin iba pang reklamo arog kan pagmaneho na mayo nin lisensiya asin dae rehistradong motorsiklo. –BICOLSTANDARD.COM\nCriminals riding-in-tandem arestado sa Ocampo Reviewed by Bicol Standard on Saturday, June 21, 2014 Rating: 5


Mahigos an mga alalay ni Cong Hec - Catanduanes Tribune\nMahigos an mga alalay ni Cong Hec\nMahigos an mga candidato ngonian sa pagvisita sa mga baryo, caya dapat man samantalahon kan mga residentes na makahoron an mga ini.\nOrawang adyan sinda, makihumapot kan mga plano harimbawang manggana. Kung posible, ipabaya na sa capitan del baryo o matanda an pagsolicit ning kung ano, ta sa maabot na Mayo 7-8-9 matarao man an mga ini, lalo na itong mga iguang bala sa kanyon.\nDae man tabi pagkawatan an mga candidato, lalo na kung habo man ninda magsayaw ning Paro-Paru G. Dae na siguro mareclamo an mga ini kung boltok na, alagad kalaen na paghilngon ta mga toltol man ini y pamilyado.\nTa kung padagos an gaweng ini, kakawatan man kamo kan mga candidato harimbawang manggana man sinda.\nMagpoon ngonian magtiripid na ngona sa paggamit nin corriente, ta nagdagdag na nin singil an Napocor.\nKung aldaw man, dae na pagpalaadon an bombilya o ano man na ilaw na nakakabit sa corriente.\nRalabnoton an mga nakasaksak na dae man pigagamit. Bawas-bawasan an paghiling nin palabas sa telebisyon y an asikasohon an trabaho o gibohon sa harong.\nIni kaipuhan lalo na ta mapoon na an summer, madugang an mga hydropower plants y an magiging mayor na parasuplay nin elektrisidad iyo an mga diesel genset na madaring mauyag.\nAn pagtaas kan presyo nin corriente kan Napocor ciertong susundan pa ta sige an langkaw kan presyo nin gasolina y krudo dahil sa pagsalakay ni Putin sa Ukraine.\nAn mayaman iyo an mga companya nin gasolina y krudo pati na an mga gaproducir nin corriente, ta garantisado nin gobyerno an saendang ganancia.\nAn cadaclan sa mga familia sa Isla Maogma madagdag nin poon dos cientos sagcos sanribo cada bulan sa pagbayad nin konsumo sa Dificelco.\nKung kaya nyo pa man magbayad, dae man nin problema. Pero kung dae na nganing ikabayad, dae na tabi magparapastidyo, magtios-tios na ngona sa pilang oras na corriente.\nAn mga iguang carruaje na gahigop nin gasolina y krudo, gamiton na ngona an motorsiklo lalo na kung dae man gadusnok.\nTipid na sa gasolina, libre pa an aircon.\nSayang na hinari na an pagbitay sa mga napatunayan na nagkasala nin heinous crimes.\nCotana bakasyon sa impiyerno an pupuntahan kan parasira sa Supang na soboot mahampang sa halos mil quinientos na kaso nin pang-abuso sa saiya man sanang duwang macuapo.\nDuman man sana daa sa harong kan lolo nangyari an krimen magpoon 2016 hanggan Noviembre 2021.\nKung pano ini nadiskubre, dae nang istorya an pulis.\nAn hapot, pano nangyaring dae nareparo an gibong ini kan sisenta y tres na lolo, na kung cucuentahon mo inubay an sarong macuapo cada tolong aldaw y an saro pang macuapo cada limang aldaw?\nSige daa an pamintura kan mga tawohan ni Cong Hector sa mga proyecto nin DPWH sa Isla Maogma.\nSa sobrang higos, pati daa mga proyectong bako niya man y mga awat nang nahaman bago pa siya magtukaw nakadamay, he! he! he!\nBahala na caini an COMELEC kung papatongan nin pintura an mga kinahang kan saiyang mga alalay. Kung madagos man, isabay na sana an mga kinahang man na senyal kan dating congressman sa mga multi-purpose building, minsan cadaclan caini nagaba ni Rolly y dae pa nahingayad sagcod sa ngonian.\nResumption of daily flights to boost economy